खांद्यावरील स्नायू बळकट करण्यासाठी हा व्यायाम केला जातो . हा एक ‘वॉर्म अप’चा प्रकार असून या व्यायामाने ट्रॅपेझिअस मसल्स ( मानेच्या पाठीमागील बाजूस खांद्यांमधील स्नायू ) मजबूत होतात . उभे राहून किंवा खुर्चीत बसून आणि वजन उचलून वा वजन न उचलता हा व्यायाम करता येतो . जर खांदादुखी आणि मानदुखीची समस्या नसेल तर हा व्यायाम करताना वजनाचा वापर करा . दोन्ही हातात पाण्याच्या बाटल्या घ्या . हात समोर काटकोनात करून खांदे वर उचला . दोन ते तीन सेकंद खांदे वर उचलून धरा . त्यानंतर हळूहळू खांदे खाली करा . ( छायाचित्र १ आणि २ पाहा ) दोन्ही हातात पाण्याच्या बाटल्या घ्या . हात शरीरापासून काही अंतरावर घ्या . हात सरळ न घेता किंचितसे वाकवा . त्यानंतर खांदे वर उचलून खाली घ्या . असे सतत १२ वेळा करा . पहिल्या प्रकारापेक्षा या प्रकाराने खांद्यांचे स्नायून अधिक मजबूत होतात . ( छायाचित्र ३ आणि ४ पाहा ) – डॉ . अभिजीत जोशी – dr . abhijit @ gmail . com


बॉलिवूड अभिनेत्री ऐश्वर्या राय बच्चन सध्या आपल्या मुलीसोबत मेलबर्न येथे ‘आयएफएफएम २०१७’ मध्ये वेस्टपॅक अवॉर्डच्या रेड कार्पेट सोहळ्यासाठी पोहोचली आहे . १२ ऑगस्टच्या सकाळी ऐश्वर्याने फेडरेशन स्क्वेअर येथे ध्वजारोहण केले . या कार्यक्रमावेळी ऐश्वर्या नेहमीप्रमाणेच सुंदर दिसत होती . तिने पांढऱ्या आणि निळ्या रंगाचा अनारकली ड्रेस घातला होता . त्यावर हिऱ्यांचे दागिने आणखीनच उठावदार दिसत होते . कमीत कमी मेकअप आणि त्यावर तिचे मनमोहक हसू उपस्थितांची मनं जिंकत होते . ऐश्वर्याची मुलगी आराध्याही खूप गोड दिसत होती . आराध्याने आईसारखाच पांढऱ्या रंगाचा घाघरा घातला होता . भारताचे राष्ट्रगीत सुरू झाल्यावर आराध्याने ध्वजाला मानवंदना दिली . ऐश्वर्याने या कार्यक्रमात भाषण देताना म्हटले की , ‘भारतीय स्वातंत्र्य दिनाच्या सर्वांना शुभेच्छा . मला इथे येऊन जो मान मिळाला त्याबद्दल मी सर्वांचे आभार मानते . मला हा दिवस नेहमीच लक्षात राहिल . ’ ‘आयएफएफएम २०१७’ सोहळ्यात ध्वजारोहण करणारी ऐश्वर्या ही पहिली भारतीय अभिनेत्री आहे . या सोहळ्याला ती खास पाहुणी म्हणूनही हजर होती . मेलबर्न येथे ११ ऑगस्ट ते २० ऑगस्टदरम्यान रंगणाऱ्या ‘इंडियन फिल्म फेस्टिवल ऑफ मेलबर्न’मध्ये ज्येष्ठ अभिनेते ऋषी कपूर हे मुख्य अतिथी आहेत . महिला सक्षमीकरणही यंदाच्या महोत्सवाची थीम आहे . इंडियन फिल्म फेस्टिवल ऑफ मेलबर्नची अॅम्बेसिडर विद्या बालन हिची महोत्सवातील उपस्थिती म्हणूनच अधिक लक्षवेधी ठरणार आहे . एकंदर दहा दिवसांच्या या महोत्सवात वेगवेगळ्या रंगारंग कार्यक्रमांची उधळण होणार आहे .


‘मला ना सारखं तोंड येतं . मग चांगले पदार्थ खाता येत नाही की गरम काही पिता येत नाही’ . ही समस्या सर्वसामान्य असली तरीही विशेषतः तरुणांमध्ये ती जास्त प्रमाणात आढळते . या तोंड येण्यामध्येही बरेच प्रकार आहेत . या समस्येबाबत योग्य ती माहिती नसल्याने त्याबाबत बरेच गैरसमज आढळून येतात . मात्र हे गैरसमज वेळीच दूर करुन आवश्यक ते उपचार करणे महत्त्वाचे असते . या समस्येकडे दुर्लक्ष केल्यास मात्र तोंड येण्याचा त्रास वाढू शकतो . गैरसमज १ . तोंड आले म्हणजे अंगातील उष्णता वाढली – तोंड येण्याचे अनेक प्रकार आहेत . साधा संसर्ग होणे , खाताना तोंडातील त्वचा किंवा जीभ चावली जाणे , जखम होणे . याशिवाय अॅलर्जीसारख्या साध्या कारणापासून ते कर्करोगासारख्या भयानक आजारापर्यंत अनेक कारणे असू शकतात . त्यामुळे उष्णता वाढणे हे तोंड येण्याचे एकमेव कारण नाही . २ . जीवनसत्त्व वाढण्यासाठी औषधे घेतली की तोंडातील जखम बरी होते . – कोणत्याही समस्येवरील उपचार हे त्याच्या कारणावर अवलंबून असतात . ब जीवनसत्त्वाची कमतरता हे तोंड येण्याचे एक महत्त्वाचे कारण असले तरीही केवळ त्या एकाच कारणाने तोंड येते असे नाही . तसेच सर्वांमध्येच जीवनसत्त्व ब ची कमतरता असते असे नाही . त्यामुळे हे कारण सरसकट लागू होत नाही . तसेच नेमके कारण समजावून घेऊन मगच उपचार करणे सोयीचे ठरते . ३ . तोंड येणे हा किरकोळ आजार असून तो आपोआप बरा होतो . – सर्वसामान्यपणे तोंडातील जखमा ७ ते १५ दिवसांत बऱ्या होतात . परंतु वारंवार तोंड येणे , अनेक महिने जखम भरुन न येणे , असह्य वेदना यांपैकी कोणतीही लक्षणे असल्यास तज्ज्ञांचा सल्ला घेणे आवश्यक आहे . उपचार १ . तोंड आल्यास नेमका कोणाचा सल्ला घ्यावा ? – सुरुवातीला आपण तोंड येण्यावर काही घरगुती उपाय करतो . मग जवळच्या मेडिकलमधून औषधे आणून बरे होते का पाहतो . अगदीच नाही बरे वाटले तर आपल्या फॅमिली डॉक्टरांकडे जातो . मात्र सातत्याने त्रास होत असेल तर त्यामागील नेमके कारण समजून घेणे आवश्यक आहे . हे नेमके कारण मुखरोगनिदानतज्ज्ञ सांगू शकतो . हे लोक तोंडाच्या विकारांमध्ये तज्ज्ञ असल्याने त्यांना नेमके कारण पटकन लक्षात येऊ शकते . २ . घरगुती उपचार साधारणपणे तोंड आलेल्या ठिकाणी तूप , मध , कोरफड लावल्यास काही प्रमाणात आराम मिळू शकतो . पण या उपायांनंतरही बरे न वाटल्यास तज्ज्ञांचा सल्ला घेणे आवश्यक आहे . तोंड स्वच्छ राहील याची काळजी घ्यायला हवी . खाल्ल्यानंतर ब्रश करणे आवश्यक आहे . कोमट पाण्याच्या गुळण्या हाही तोंड स्वच्छ ठेवण्याचा उत्तम उपाय आहे . डॉ . प्रियांका साखवळकर , तोंडाचे विकारतज्ज्ञ


मुंबई : बॉलीवूड अभिनेता खिलाडी अक्षय कुमारची प्रमुख भूमिका असलेला ' पॅडमन ' चित्रपट आता 9 फेब्रुवारी रोजी प्रदर्शित केला जाणार आहे . यापूर्वी ' पॅडमन ' चित्रपटाच्या प्रदर्शनाची 25 जानेवारी जाहीर करण्यात आली . त्यानंतर आता यामध्ये बदल करण्यात आला असून , 9 फेब्रुवारी ही नवी तारीख असणार आहे . चित्रपट निर्माते , दिग्दर्शक संजय लीला भन्साळी यांच्या बहुचर्चित ' पद्मावत ' चित्रपट येत्या 25 जानेवारी रोजी प्रदर्शित केला जाणार आहे . नेमक्या त्याच दिवशी ' पॅडमन ' चित्रपट प्रदर्शित करण्यात येणार होता . मात्र , आता या चित्रटाचे प्रदर्शन 9 फेब्रुवारी केले जाणार आहे . त्यामुळे ' पद्मावत ' आणि ' पॅडमन ' हे आता एकाच दिवशी प्रदर्शित केले जाणार नाहीत . पॅडमन या चित्रपटात अक्षय कुमार , अभिनेत्री सोनम कपूर आणि राधिका आपटे यांची प्रमुख भूमिका असणार आहे . तसेच 9 फेब्रुवारी रोजी मनोज वायपेयी यांचा ' अय्यारी ' हा चित्रपटही प्रदर्शित केला जाणार आहे . त्यामुळे ' पॅडमन ' आणि ' अय्यारी ' यांच्यात टक्कर होणार हे निश्चित मानले जात आहे . दरम्यान , ' पद्मावत ' आणि ' पॅडमन ' ची टक्कर टाळण्यासाठीच ' पॅडमन ' च्या प्रदर्शनाची तारीख पुढे ढकलण्यात आल्याचे सांगितले जात आहे .


क्रिकेट हा सभ्य लोकांचा खेळ म्हणून ओळखला जातो . मात्र काळानुरुप क्रिकेटमध्ये बदल होत गेले , टी - २० क्रिकेट उदयाला आलं आणि हा खेळ फलंदाजांचा होऊन गेला . एकापेक्षा एक तुफान फटकेबाजी करणाऱ्या खेळाडूंनी क्रिकेटविश्वात आपलं नाव मोठं केलं . यात सर्वच देशांतील क्रिकेट खेळाडूंचा समावेश होता . वेस्ट इंडिज , ऑस्ट्रेलिया , पाकिस्तान यासारख्या देशांच्या गोलंदाजांचा सामना करण्यासाठी गेल्या काही वर्षांमध्ये फलंदाजांनी एकाहून एक पद्धती शोधून काढल्या . अशा अनेक फलंदाजांपैकी ५ फलंदाजांच्या या जबरदस्त आयडीया आम्ही तुमच्यासाठी घेऊन आलोय . १९८१ - ८२ सालच्या रणजी उपांत्य सामन्यात कर्नाटकचा डावखुरा गोलंदाज रघुराम भट हा उत्कृष्ट गोलंदाजी करत होता . आपल्या भेदक गोलंदाजीने त्याने अनेक मुंबईच्या फलंदाजांना माघारी धाडलं . त्यामुळे मुंबईवर ( तेव्हाचा बॉम्बे संघ ) सामना गमावण्याची वेळ आली होती . यावेळी सुनील गावसकर यांनी भट यांचा सामना करण्यासाठी एक शक्कल लढवली . एरवी उजव्या हाताने फलंदाजी करणारे गावसकर डाव्या हाताने मैदानात उतरले आणि त्यांनी नाबाद १८ धावांची खेळी केली . त्यावेळी गावसकरांच्या याच खेळीमुळे मुंबईच्या संघाने आपला पराभव टाळला होता . ”रघुरामची गोलंदाजी खेळणं हे त्यावेळी अशक्यप्राय होऊन बसलं होतं . त्यात त्याचे चेंडू हातभर वळत होते , त्यामुळे सर्व फलंदाज लगेच बाद झाले . त्यामुळे उजव्या हाताने फलंदाजी केली तर मी ही लगेच बाद होईन याचा मला अंदाज आला . पण सामना कर्नाटकच्या बाजूने फिरलेला होता , त्यामुळे सामना वाचवण्यासाठी मी ही खेळी केली . ” असं गावसकर यांनी आपल्या अनेक मुलाखतींमधून नमूद केलं आहे . डेनिस लिली हे आपल्या भेदक गोलंदाजीसाठी ओळखले जायचे . मात्र पर्थ येथे खेळवण्यात आलेल्या इंग्लंडविरुद्धच्या कसोटी सामन्यात लिली चक्क अॅल्युमिनीयमची बॅट घेऊन मैदानात उतरले होते . या बॅटचं नाव कॉम्बॅट असं ठेवण्यात आलं होतं . अॅल्युमिनीयम बॅट ही डेनिस लिली यांचे व्यवसायिक भागिदार ग्रॅहम मोंगाहन यांची कल्पना होती . इंग्लंडविरुद्धच्या सामन्याआधी लिली यांनी ही बॅट वेस्ट इंडिजविरुद्धच्या सामन्यात वापरली होती . मात्र वेस्ट इंडिजच्या गोलंदाजीसमोर लिली फार काळ टिकले नाहीत , त्यामुळे ही बाब फारशी कोणाच्या लक्षातच आली नाही . मात्र इंग्लंडविरुद्धच्या सामन्यात लिली आपली अॅल्युमिनीयम बॅट मैदानात घेऊन गेल्याचं पाहताच , ऑस्ट्रेलियन कर्णधार ग्रेग चॅपल यांनी संघातल्या राखीव खेळाडूला ती बॅट परत घेऊन यायचा आदेश दिला . मात्र राखीव खेळाडू ती बॅट आणायला तयार नसल्याचं पाहून अखेर ग्रेग चॅपल स्वतः लिली यांची साधी बॅट घेऊन मैदानात उतरले आणि त्यांनी लिलीला अॅल्युमिनीयमची बॅट बदलायला लावली . २०१० साली ऑस्ट्रेलियाचा सलामीवीर मॅथ्यू हेडनने आयपीएलमध्ये चेन्नई सुपर किंग्जकडून खेळताना भारतात सर्वप्रथम या बॅटचा वापर केला . सुरुवातीला रजत भाटीयाचे काही चेंडू हेडनला खेळता आले नाहीत . मात्र त्यानंतर हेडनने रजत भाटीयाला ठोकलेला खणखणीत षटकार आजही अनेक क्रिकेटरसिकांच्या मनात घर करुन आहे . यानंतर श्रीलंकेचा कामचलाऊ फिरकी गोलंदाज तिलकरत्ने दिलशान याच्यावरही हेडनने असाच हल्ला चढवला . दिलशानच्या षटकात हेडनने ३ उत्तुंग षटकार ठोकले होते . गोलंदाजीवर हल्ला करण्यासाठी हेडनने ही बॅट खास बनवून घेतली होती . कॅरेबियन प्रिमीअर लिगच्या एका सामन्यात वेस्ट इंडिजचा स्फोटक फलंदाज लेंडल सिमन्सने फक्त एक पॅड बांधून फलंदाजी केली होती . १२ व्या षटकानंतर सिमन्सने केवळ एक पॅड बांधून खेळायचं ठरवलं आणि उरलेली ८ ही षटक केवळ एका पॅडवर खेळून काढली . या सामन्यात सिमन्सने अर्धशतक झळकावलं , मात्र त्यासाठी त्याने चक्क ६० बॉल खर्ची केले . त्यामुळे या सामन्यात सिमन्सचा वेगळाच अवतार समोर आल्यामुळे प्रेक्षकही बुचकळ्यात पडले होते . २००७ च्या विश्वचषकात श्रीलंकेविरुद्धच्या अंतिम सामन्यात गिलख्रिस्टने केलेली शतकी खेळी सर्वांच्या लक्षात आहे . याच सामन्यात गिलख्रिस्टने एका हाताच्या ग्लोव्हजमध्ये स्क्वॉशचा बॉल ठेवला होता . बॅटवर आपली पकड घट्ट बसवण्यासाठी गिलख्रिस्टच्या प्रशिक्षकांनी ही कल्पना सुचवली होती . त्यानंतर अंतिम सामन्यात याचा वापर करण्याआधी गिलख्रिस्टने अनेक तास नेट्समध्ये याचा सराव केला होता . २००७ च्या सर्व साखळी सामन्यांमध्ये गिलख्रिस्टने ग्लोव्हजमध्ये स्क्वॅशचा बॉल ठेऊन फलंदाजी केली होती . मात्र या सर्व सामन्यांमध्ये गिलख्रिस्ट मोठी धावसंख्या उभारु शकला नाही . त्यानंतर उपांत्य सामन्यात गिलख्रिस्टने हा बॉल काढून ठेवण्याचा निर्णय घेतला , मात्र या सामन्यात गिलख्रिस्ट दुसऱ्याच चेंडुवर माघारी परतला . त्यामुळे अंतिम सामन्यात गिलख्रिस्टने पुन्हा याच पद्धतीचा वापर करायचं ठरवलं . आणि त्यानंतर अंतिम सामन्यातली श्रीलंकेच्या गोलंदाजांची धुलाई आपण सर्व जाणतोच .


अभिषेक कपूर दिग्दर्शित ‘केदारनाथ’ हा चित्रपट प्रदर्शित होण्यापूर्वीच विविध कारणांनी चर्चेचा विषय ठरतो आहे . अभिनेता सैफ अली खानची लाडकी लेक सारा अली खान या चित्रपटाचून बॉलिवूडमध्ये पदार्पण करते आहे हे त्यामागचं मुख्य कारण आहेच . त्याशिवाय सारा आणि सुशांत सिंग राजपूत या नव्या जोडीची केमिस्ट्री प्रेक्षकांना पाहता येणार असल्यामुळेही बरीच उत्सुकता आहे . पण या सर्व वातावरणात आणखी एका गोष्टीने सर्वांचच लक्ष वेधलं आहे . ती गोष्ट म्हणजे सारा सेटवर दाखवत असलेले नखरे . जवळपास आठवडाभरापासून ‘केदारनाथ’च्या सेटवरुन साराच्या नखरेल वागण्याच्या चर्चा जोर धरु लागल्या होत्या . लूकपासून ते मेकअपपर्यंत प्रत्येक गोष्टीत तिची आडकाठी असल्याचंही म्हटलं जात होतं . चित्रपटाविषयी अशा प्रकारच्या चर्चा रंगत असल्याचं पाहून निर्माता अर्जुन एन . कपूरने पुढाकार घेत काही गोष्टी स्पष्ट केल्या आहेत . ‘डीएनए’ला दिलेल्या मुलाखतीत तो म्हणाला , ‘सारा ही एखाद्या दिग्दर्शकाच्या दृष्टिकोनातून विचार करणारी अभिनेत्री आहे . अभिषेकने ज्या दृष्टिकोनातून तिची भूमिका आखली आहे अगदी त्याच नजरेतून साराही त्याकडे पाहते . म्हणून तिने इतक्या ऑफर्स येत असतानाही पदार्पणासाठी या सर्वोत्तम चित्रपटाचीच निवड केली . ’ वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ साराविषयी काही गोष्टी स्पष्ट करत अर्जुनने ती कोणत्याही प्रकारचे नखरे दाखवत नसल्याचं स्पष्ट केलं . ‘या सर्व गोष्टी खोट्या असून , एखाद्या होतकरु अभिनेत्रीविषयी अशा चर्चा रंगणं अयोग्य आहे . कारण , सारा समर्पणाने या चित्रपटात तिचं योगदान देते आहे’ , असंही सांगितलं . सारा जेव्हा चित्रपटाच्या तालमीसाठी पहिल्यांदाच आली होती तेव्हा ती चांगलीच रुळली होती . मुख्य म्हणजे तिने चित्रपटाची संकल्पना नीट समजून घेतली असून , त्या अनुषंगानेच काम करण्यासही सुरुवात केली आहे . तेव्हा , निर्मात्यांनी इतकं तोंड भरुन कौतुक केल्यानंतर आतातरी याविषयीच्या चर्चा थांबतील अशीच अपेक्षा आहे .


९ ते ११ मार्च दरम्यान मुंबईत प्रयोग मराठी संगीत रंगभूमीच्या इतिहासातील मानाचे पान आणि रसिकांच्या ‘मर्मबंधातील ठेव’ असलेली नाटय़पदे अशी ‘संगीत सौभद्र’ची ओळख आजही आहे . बळवंत पांडुरंग ऊर्फ अण्णासाहेब किलरेस्कर यांनी लिहिलेल्या ‘संगीत सौभद्र’चा पहिला प्रयोग १८ नोव्हेंबर १८८२ या दिवशी पुण्यात झाला . नाटकाला १३६ वर्षे होऊन गेली तरीही नाटकाची आणि त्यातील पदांची गोडी तसूभरही कमी झालेली नाही . लोकप्रिय असलेले ‘संगीत सौभद्र’ हे नाटक आता पुन्हा एकदा नव्याने रंगभूमीवर सादर होणार आहे . रविवार , ४ मार्च रोजी पुण्यात नाटकाचा शुभारंभाचा प्रयोग होणार आहे . ‘संगीत सौभद्र’ नाटकातील ‘अरसिक किती हा शेला’ , ‘नच सुंदरी करू कोपा मजवरी धरी अनुकंपा’ , ‘नभ मेघांनी आक्रमिले’ , ‘प्रिये पाहा रात्रीचा समय सरुन’ , ‘बलसागर तुम्ही वीरशिरोमणी’ , ‘बहुत नच दिन भेटलो सुंदरीला’ , ‘राधा धर मधु मिलिंद’ , ‘वद जाऊ कुणाला शरण’ या गाण्यांचे गारुड आजही रसिकांच्या मनावर आहे . नाटय़संगीताच्या मैफलीत यापैकी कोणते ना कोणते पद आजही सादर केले जाते आणि त्याला तेवढय़ाच उत्कटतेने रसिकांची दाद मिळते . अण्णासाहेब किर्लोस्कर लिखित या नाटकाचे अनेक प्रयोग आजवर वेगवेगळ्या संस्थांनी केले आणि यापुढेही सादर होत राहतील . २०१२ मध्ये शास्त्रीय संगीत - नाटय़संगीत गायक राहुल देशपांडे यांनी या नाटकाची नव्याने निर्मिती केली . नाटकाचे संकलन आणि दिग्दर्शन निपुण धर्माधिकारी यांनी केले होते . या नाटकाची विशेष बाब म्हणजे नाटय़संगीत गायक आनंद भाटे यांनी नाटकात ‘श्रीकृष्ण’ही भूमिका साकारून अभिनय क्षेत्रात पदार्पण केले होते . त्यावेळी या नाटकाचे पन्नासहून अधिक प्रयोग झाले . राहुल देशपांडे आणि आनंद भाटे यांनी एकाच संगीत नाटकात काम करण्याचा योग या नाटकामुळे जुळून आला होता . आता पुन्हा एकदा ‘अष्टविनायक’ संस्थेचे दिलीप जाधव , एस . एच . एंटरप्रायजेस्चे समीर हंपी आणि प्रशांत दामले फॅन फाऊंडेशन यांच्या संयुक्त विद्यमाने हे नाटक नव्याने रंगभूमीवर सादर होणार आहे . नाटकाचे फक्त २५ प्रयोग सादर होणार असून नाटकातील ‘सुभद्रा’ आणि ‘अर्जुन’ या भूमिका अनुक्रमे अस्मिता चिंचाळकर आणि अभिनेता आस्ताद काळे यांनी साकारल्या आहेत . तर अन्य भूमिकांमध्ये दीप्ती माटे ( रुक्मिणी ) , चिन्मय पाटस्कर ( बलराम ) , मुक्ता लेले ( कुसुम ) , तेजस दंडगव्हाळ ( घटोत्कच ) हे कलाकार आहेत . नेपथ्य प्रदीप मुळ्ये यांचे असून राजीव परांजपे ( ऑर्गन ) तर आदित्य पानवलकर ( तबला ) यांची संगीतसाथ आहे . नाटकाचा शुभारंभाचा प्रयोग रविवार ४ मार्च रोजी संध्याकाळी पाच वाजता यशवंतराव नाटय़गृह , पुणे येथे होणार आहे . तर ९ , १० आणि ११ रोजी मुंबईत नाटकाचे प्रयोग होणार आहेत . संगीत सौभद्र नाटकात एकूण ८८ गाणी होती . मात्र काळानुरूप त्यात बदल होत गेले . नाटकाच्या अंकांची आणि त्यातील पदांचीही संख्या कमी करण्यात आली . त्या त्या पिढीला रुचेल आणि भावेल असे काही बदल नाटकात करण्यात आले . तरी नाटकाचा मूळ गाभा तसाच ठेवण्यात आला . नाटकाचे गीतकार - संगीतकार अण्णासाहेब किलरेस्कर आणि नाटय़पदे गाणारे त्या त्या काळातील मातब्बर गायक - गायिका यांचेही ‘संगीत सौभद्र’ लोकप्रिय करण्यात महत्त्वाचे योगदान आहे . ‘संगीत सौभद्र’चे नव्याने सादरीकरण म्हणजे जुन्या पिढीतील रसिकांचे स्मरणरंजन आणि नव्या पिढीसाठी आपल्या अमूल्य ठेव्याची नव्याने ओळख असणार आहे .


आपण राहत असलेल्या देशातून बाहेर पडल्यावर आर्थिक नियोजनाचा वेगळ्या प्रकारे विचार करावा लागतो . तुम्हाला तुमचे बँक खाते , गुंतवणुकी , मालमत्ता , कर इत्यादींवर लक्ष ठेवावे लागते . पण जर तुम्ही भारतात परतणार आहात , तर तुम्हाला इथल्या बाजारावर विशेष लक्ष ठेऊन आपले आर्थिक नियोजन करावे लागते . त्यामुळे एनआरआय लोकांना आपले आर्थिक नियोजन करणे सोपे व्हावे यासाठी काही खास टीप्स भारतातील बँकेत एनआरओ / एनआरई खाते उघडा जर तुम्ही एनआरआय असलात आणि भारतात तुमची कुठल्याही प्रकारची मिळकत सुरू असली , तर तुम्ही बँकेत एनआरओ खाते उघडून त्यात तो पैसा ठेवू शकता . विदेशातून भारतात पैसा पाठवून त्याला भारतीय चलनात जमा करण्यासाठी तुम्हाला एनआरई खाते उघडावे लागेल . एनआरई खाते कर - मुक्त असते . एनआरओ खात्यातील मिळकत करयोग्य असते . भारतातील मालमत्ता सांभाळण्यासाठी पॉवर ऑफ अॅटर्नी करून घ्या तुमची भारतात काही मालमत्ता असेल , तर तुमच्या वतीने त्याचे व्यवहार पाहाण्यासाठी तुम्हाला एखाद्या व्यक्तीला नियुक्त करावे लागेल . अशी व्यक्ती तुमचा एखादा मित्र किंवा नातलग , किंवा पगारी नोकरसुद्धा असू शकते . त्यांच्या नावाने तुम्हाला लिखित पॉवर ऑफ अॅटर्नी करून घ्यावे लागेल जेणेकरून ती व्यक्ती तुमच्या अपरोक्ष त्या मालमत्तेचे व्यवहार पाहू शकेल . तुम्ही भारतात कुठे गुंतवणूक करू शकता ? भारत हे जगातील सर्वात जलद जीडीपी वाढणारे राष्ट्र आहे आणि तुम्हाला इथे गुंतवणूक केलीच पाहिजे . इथे स्थावर मालमत्ता , शेअर बाजार , म्युचुअल फंड , डिबेंचर्स , एनपीएस , बँक मुदत ठेवी इत्यादीसारखे अनेक पर्याय गुंतवणुकीसाठी उपलब्ध आहेत . जर तुम्ही अमेरिका किंवा कॅनडाचे रहिवासी असलात तर मात्र तुम्हाला म्युचुअल फंडांमध्ये गुंतवणूक करताना काही मर्यादा असू शकतात , कारण फारच थोड्या म्युचुअल फंडांमध्ये या देशांतून गुंतवणूक स्वीकार केली जाते . तुम्हाला आपला पैसा भारतीय बँकेत ठेवायचा असल्यास परदेशात असताना जर तुम्हाला एखाद्या भारतीय बँकेत पैसा ठेवायची इच्छा असेल , तर अशी बँक शोधा ज्यांची शाखा तुम्ही राहाता त्या देशात असेल . जर तुम्ही काही काळासाठी किंवा कायमचे भारतात परतणार असलात , तर भारतीय बँकेत पैसा ठेवल्याचा फार उपयोग होतो . चलन दराच्या चढ - उतारावर लक्ष ठेवा भारतात गुंतवणूक करताना किंवा कर्ज घेताना तुम्हाला चलन - दराच्या चढ - उतारावर लक्ष ठेवायला हवे . विदेशी चलनाच्या भारतीय रूपयांच्या किंमतीत झालेला थोडा बदलसुद्धा तुमचा परतावा कमी - जास्त करू शकतो . कर्ज घेण्याआधी सर्व पर्याय पडताळून पाहा एनआरआय असल्यामुळे तुम्ही भारतीय बँकेकडून किंवा परदेशात तुमचे वास्तव्य असेल त्या देशाच्या बँकेकडून कर्ज घेऊ शकता . व्याजाचा दर , चलनवाढीचा दर , फी आणि चलन - दरातील चढ - उतार या सर्व बाबींना धरून कर्ज घेण्यासाठी उत्तम पर्याय निवडावा . आपल्या कराची नीट व्यवस्था करा एनआरआय असताना तुम्हाला भारताप्रमाणेच तुम्ही सध्या राहात असलेल्या देशाच्या कर - विधानाचे पालन करावे लागेल . एनआरआय आणि निवासी भारतीयांसाठी कर - विधानातील नियम साधारण सारखेच आहेत . तरीही तुम्ही कर - सल्लागाराकडून याबद्दल खात्री करून घेऊ शकता . भारतीय अर्थकारणाच्या सद्यःस्थितीवर लक्ष ठेवा जर भारतात तुमची मालमत्ता किंवा इतर गुंतवणूक असेल , तर तुम्हाला येथील अर्थनीति आणि नियमांतील बदलांवर लक्ष ठेवणे गरजेचे आहे . तुमच्या गुंतवणुकीवर कर विधानातील आणि आर्थिक नीतीमधील बदल यांचा प्रभाव पडू शकतो , त्यामुळे तुम्हाला याची माहिती असायला हवी . आरोग्यविमा कव्हर घ्या एनआरआय लोक इलाजासाठी भारतात येणे पसंत करतात कारण इथे त्यांचे लक्ष ठेवायला कुटुंबातील लोक असतात . अशा वेळेस भारतातील आरोग्यविमा पॉलिसी कामास येते . त्यासाठी दिलेल्या प्रीमियमवर कलम 80डी खाली तुम्ही भारतात कर - लाभासाठी पात्र असता . तरीही आपल्या पॉलिसीमधील भौगोलिक नियम वाचून पाहा , कारण जर तुम्ही सध्या राहात असलेल्या देशातच इलाज करून घ्यायचे ठरवले , तर कदाचित ते त्या पॉलिसीनुसार मान्य नसेल . जर तुम्ही भारतात परत येणार असलात , तर परदेशात गेल्यावर एक मोठा निर्णय तुम्हाला हाच घ्यावा लागतो – परदेशातच कायम राहावे किंवा भारतात परतावे . जर तुम्ही परत भारतात येणार असलात , तर तुम्हाला भारतात गुंतवणूक वाढवून परदेशातील कर्ज पूर्ण करणे भाग आहे . परतण्या आधी एक निधी ठेवून शक्य तेवढ्या लवकर मालमत्ता विकत घ्या . जर तुम्हाला परदेशात राहात असतानाच मालमत्ता विकत घ्यायची असेल , तर तुम्हाला त्याचे पैसे भारतीय चलनात , भारतीय बँकेमार्फत द्यावे लागतील . आदिल शेट्टी , सीईओ , बँकबझार


मोबाईल कंपन्यांमध्ये सध्या जोरदार वॉर सुरु असून एकमेकांमध्ये वरचढ होण्यासाठी या कंपन्या सातत्याने नवनवीन प्लॅन जाहीर करत असतात . रिलायन्स जिओ आणि एअरटेलला टक्कर देण्यासाठी व्होडाफोनने नुकताच आपला एक प्रीपेड प्लॅन जाहीर केला आहे . हा प्लॅन ५९७ रुपयांचा असून त्याची वैधता १६८ दिवसांची असल्याचे कंपनीने जाहीर केले आहे . यामध्ये ग्राहकांना अनलिमिटेड लोकल , एसटीडी आणि रोमिंग कॉलिंग , रोज १०० मोफत मेसेज तसेच १० जीबी डेटा मिळणार आहे . या प्लॅनमधील विशेष गोष्ट म्हणजे तुम्ही कोणत्या प्रकारचा मोबाईल वापरता त्यावर या प्लॅनची वैधता बदलणार आहे . स्मार्टफोन वापरणाऱ्यांसाठी या प्लॅनची वैधता ११२ दिवस असून फिचर फोन वापरणाऱ्यांसाठी ती १६८ दिवस आहे . अनलिमिटेड कॉलिंग म्हटले असले तरीही दिवसाला २५० मिनिटे कॉ़लिंगसाठी मोफत मिळणार आहेत . तर आठवड्याला ग्राहकांना १ हजार मिनीटे मिळणार आहेत . देशातील सर्व ४ जी सर्कलमध्ये हा प्लॅन देण्यात आला असल्याचेही कंपनीने सांगितले आहे . हा प्लॅन कंपनीचे अॅप्लिकेशन आणि वेबसाईटद्वारे उपललब्ध आहे . एअरटेलच्या ५९७ रुपयांच्या प्लॅनला तर जिओच्या ९९९ रुपयांच्या प्लॅनला हा प्लॅन टक्कर देणार असल्याचेही बोलले जात आहे . एअरटेलच्या ५९७ रुपयांच्या प्लॅनमध्ये १० जीबी डेटा , १०० मेसेज आणि कोणत्याही मर्यादेशिवाय अनलिमिटेड कॉलिंगची सुविधा मिळते . या प्लॅनची वैधताही १६८ दिवस आहे . मात्र या प्लॅनचा लाभ केवळ स्मार्टफोन वापरणारे ग्राहकच घेऊ शकतात . तसेच हा प्लॅन ठराविक सर्कलसाठीच मर्यादीत आहे . तर जिओ ९९९ रुपयांत केवळ ९० दिवसांची वैधता देत आहे . यामध्येही अनलिमिटेड कॉलिंग आणि १०० मेसेज रोज अशी सुविधा देण्यात आली आहे . मात्र यात ६० जीबी ४ जी डेटा देण्यात आले आहेत .


वेब मालिकांची संख्या दिवसेंदिवस वाढते आहे . त्यात भर पडते आहे चांगल्या कलाकारांची . दूरदर्शन ते मराठी - हिंदी चित्रपट , वाहिन्यांवरच्या मालिका , नाटक असा मोठा पल्ला गाठलेले अनेक प्रतिभावंत कलाकार सध्या वेब सीरिजच्या नव्या माध्यमाकडे वळले आहेत . या वेब सीरिजमध्ये आता आणखी एक भर पडली आहे . अॅमेझॉन प्राइम व्हिडिओ आणि एक्सेल मीडिया अॅण्ड एंटरटेन्मेंट यांनी प्राइम ओरिजिनल वेब सीरिज ‘मिर्झापूर’ प्रेक्षकांच्या भेटीला आणत आहे . त्याचा ट्रेलर नुकताच प्रदर्शित झाला आहे . या वेब सीरिजमध्ये सचिन पिळगांवकर यांची मुलगी श्रिया पिळगांवकर महत्त्वपूर्ण भूमिका साकारत आहे . या वेब सीरिजची कथा अमली पदार्थ , शस्त्र आणि सत्तेचे राजकारण यांभोवती फिरणारी आहे . करण अंशुमन आणि पुनीत कृष्णा यांची निर्मिती असलेली व गुरमित सिंग यांनी दिग्दर्शित केलेली ‘मिर्झापूर’ ही सीरिज नऊ भागांची आहे . १६ नोव्हेंबरपासून प्राइम व्हिडिओवर ही सीरिज स्ट्रीम केली जाणार आहे . यामध्ये पंकज त्रिपाठी , अली फजल , विक्रांत मेसी , दिव्येंदू शर्मा , कुलभूषण खरबंदा , श्वेता त्रिपाठी , श्रिया पिळगांवकर , रसिका दुगल यांच्यासह अनेक कलावंतांचा समावेश आहे . वाचा : अभिषेकच्या सर्वांत आवडत्या रोमॅण्टिक चित्रपटात सलमान - ऐश्वर्याची जोडी मिर्झापूर ही भारतातून आलेली पाचवी प्राइम ओरिजिनल सीरिज असून रितेश सिधवानी , करण अंशुमन आणि फरहान अख्तर या यशस्वी त्रयीला या मालिकेने पुन्हा एकत्र आणले आहे . सर्वोत्तम ड्रामा सीरिज या विभागात अलीकडेच नामांकन प्राप्त झालेल्या ‘इनसाइड एज’ या मालिकेची निर्मिती या तिघांनीच केली होती . सत्तेच्या मोहाने झपाटलेल्या आणि शेवटी त्यातच संपून जाणाऱ्या दोन भावांचा प्रवास ‘मिर्झापूर’मध्ये दाखवण्यात येणार आहे .


नैराश्य आणि तणाव या गोष्टींचा सामना केल्याची कबुली आजवर बऱ्याच सेलिब्रिटींनी दिली आहे . ज्यामध्ये अभिनेत्री दीपिका पदुकोणपासून ते ग्रीक गॉड म्हणून ओळखल्या जाणाऱ्या अभिनेता ऋतिक रोशनपर्यंत सर्वांनीच आपल्या आयुष्यातील या वळणाविषयी उघडपणाने चर्चा केली आहे . पण , अभिनेता सलमान खानचं मात्र याविषयीचं थोडं वेगळं मत आहे . ‘भावनिक किंवा नैराश्यग्रस्त होणं मला परवडण्यातलं नाही , ’ असं सलमानने स्पष्ट केलं आहे . ‘इंडियन एक्स्प्रेस’ने प्रसिद्ध केलेल्या वृत्तानुसार सलमानने काही महत्त्वाच्या गोष्टी स्पष्ट केल्या . चित्रपटांमध्ये व्यग्र नसल्यावर किंवा काही गोष्टी योग्य सुरु नसल्याचं लक्षात आलं तरीही तू स्वतःला कशा प्रकारे गुंतवून ठेवतोस ? , असा प्रश्न विचारला असता सलमान म्हणाला , ‘मी अशा बऱ्याच लोकांना पाहिलं आहे , जे सुट्ट्यांचा आनंद घेण्यासाठी बाहेर जातात . पण , हे मला परवडणारं नाही . किंबहुना अशाही बऱ्याच व्यक्ती मी पाहिल्या आहेत , जे भावनेच्याभरात वाहत जाऊन नैराश्यग्रस्त होतात . पण ही गोष्टीसुद्धा मला परवडणारी नाही . मी दुःखी किंवा भावनिक झालो किंवा मग इतर कोणत्याही परिस्थितीचा सामना करत असेन तर या गोष्टी माझ्या विरोधातच जातात . ’ VIDEO : धोनीचा संयम सुटला , मनिष पांडेबद्दल अपशब्द वापरला वाचा : VIDEO : तरुणाईला वेड लावणाऱ्या प्रियाचं ‘ते’ भुवई उंचावणं चोरीचं ? परिस्थिती कधीही आपल्याला साथ देत नाही हेच सलमानने स्पष्ट केलं . आयुष्याला कधीही सबटायटल्स नसतात असं म्हणत , येईल त्या परिस्थितीचा सामना करण्याचा एक वेगळा दृष्टीकोन सलमानने दिला . सध्याच्या घडीला बी - टाऊनचा हा दबंग अभिनेता ‘रेस ३’ या चित्रपटाच्या चित्रीकरणात व्यग्र असल्याचे कळत आहे .


सध्याच्या घडीला तरुणाईच्या आवडत्या अभिनेत्रींची नावं विचारल्यावर दीपिका पदुकोण , प्रियांका चोप्रा यांचीच नावं पुढे येतात . आवडत्या अभिनेत्रींची यादी किंवा मग या यादीचा कालखंड थोडा मागे नेला तर माधुरी दीक्षित हे नाव पुढे येतं . त्यासोबतच आणखी एका नावाला प्रेक्षकांची निर्विवाद पसंती मिळाली आणि आजही मिळते , ते नाव म्हणजे अभिनेत्री श्रीदेवी यांचं . खरंतर श्रीदेवी यांच्याविषयी कितीही आदर असला तरीही आदरार्थी बोलण्यापेक्षा अगंतुगंच्या भाषेतच बोलताना आपलेपणाची भावना येते . त्यामुळे इथे हे स्वातंत्र्य घेण्यास काहीच हरकत नाही असं मला वाटतं . कलाविश्वात ती आता ज्या टप्प्यावर होती ते पाहता ज्येष्ठ अभिनेत्रींमध्ये तिच्या नावाचा उल्लेख करण्यास काहीच हरकत नाही . कारण मंडळी तीनशे चित्रपट करणारी ही सौंदर्यवती म्हणजे एक करिष्माच जणू . वयाच्या सीमांनी कधीही तिच्या सौंदर्यावर आणि सुरेख हसण्यावर आपली बंधनं लादली नाहीत आणि लादतीलही कसं ? , तिच्या नुसत्या स्मितहास्याने चंद्र , तारे आणि सर्व वातावरणच कसं प्रफुल्लित व्हायचं . इथे सर्व वाक्य भुतकाळात लिहिण्याचं कारण की , सौंदर्याचं अफलातून समीकरण असणाऱ्या या अभिनेत्रीने आज आपल्याला अलविदा केलं आहे . काल परवा ज्या अभिनेत्रीच्या स्टाईल स्टेटमेंटच्या चर्चा होत होत्या , त्याच अभिनेत्रीच्या निधनाच्या बातमीने आजचा दिवस उजाडला . श्रीदेवीच्या आकस्मिक निधनाने सगळ्यांनाच धक्का बसला . धक्काच आहे हा… दैवही कसं असतं ना , कुटुंबियांना प्राधान्य देणाऱ्या , कुटुंबासाठी म्हणून आपल्या कारकिर्दीला दूर लोटणाऱ्या या अभिनेत्रीने शेवटचा श्वासही तिच्या कुटुंबियांच्या उपस्थितीतच घेतला . श्रीदेवी . नाव ऐकलं की ती दाक्षिणात्य अभिनेत्री आहे याचा अंदाज आपल्याला येतो . पण , सहा भाषांवर प्रभुत्त्व असणारी ही अप्सरा अभिनयाच्या बाबतीतही उजवी ठरली . मीसुद्धा तिच्याविषयी पहिल्यांदाच ऐकलं किंबहुना त्यांना पहिल्यांदा तेव्हा हे काहीतरी वेगळं प्रकरण आहे असंच मला वाटलं . कारण पहिल्यांदाच सुट्टीच्या दिवशी मी तिचा जो चित्रपट पाहिला तोसुद्धा वेगळाच होता . तो चित्रपट होता ‘मिस्टर इंडिया’ . चार्ली चॅपलिनच्या रुपात तिचं येणं असो किंवा मग संपादकांशी भांडणं असो मला ती तेव्हापासूनच प्रचंड आवडू लागली . ‘हवा हवाई…’ असं घोळक्याने म्हटल्यावर वुईवुईवुईवुई… . . करत येणाऱ्या श्रीदेवीचा तो अंदाज माझ्या मनात असा काही घर करुन गेला की , ते वुईवुईवुईवुई म्हणणं आपल्यालाही जमावं यासाठी मी चक्क सराव करु लागले होते . काळ पुढे गेला ‘मिस्टर इंडिया’पासून माझ्या मनात घर केलेली ही अभिनेत्री इतकी सुंदर कशी , तिचा आवाज किती छान आहे , ती कशी बोलते ना या साऱ्याचं मला तेव्हा अप्रूप वाटायचं . ‘मिस्टर इंडिया’शी प्रेम करणाऱ्या या अभिनेत्रीचं ‘करते है हम प्यार मिस्टर इंडिया से…’ हे गाणं मला आजही आवडतं . नव्वदच्या दशकापासूनच प्रेक्षकांच्या मनावर राज्य करणाऱ्या या श्रीने साधेपणाही तितक्याच सुरेखपणे जपला . विविध कार्यक्रमांना तिची उपस्थिती तशी कमीच असायची . पण , ‘आप आए बहार आयी…’ वगैरे म्हणतात ना ते तिच्या येण्यावर आपसूकच अनेकांच्या तोंडून निघायचं . BLOG : सिनेसृष्टीतली ‘चाँदनी’ निखळली काही वर्षांपूर्वी तिचा ‘इंग्लिश विंग्लिश’ हा चित्रपट मला पुन्हा मला तिच्या प्रेमात पाडून गेला . तिने साकारलेल्या ‘शशी’ला पाहू प्रत्येकाला त्यांची आई तर आठवली . पण , प्रत्येक महिलेला ज्यावेळी एखाद्या गोष्टीविषयी माहिती नसते आणि तिच्याकडे जणू काही एखाद्या आरोप्याच्या नजरेतून पाहिलं जातं तेव्हा नेमकं कसं वाटत असेल याचंच उदाहरण तिने साकारलेल्या शशीच्या रुपात पाहायला मिळालं . ‘मिस्टर इंडिया’ ते ‘इंग्लिश विंग्लिश’ आणि गेल्या वर्षीच प्रदर्शित झालेला ‘मॉम’ हा चित्रपट पाहिल्यानंतर ‘मै ख्वाबों की शहजादी म्हणत’ दिमाखात येणाऱ्या या अभिनेत्रीने आपल्यातून एक्झिट घेतली आहे यावर विश्वासच बसत नाही . मुळात सौंदर्य आणि साधेपणाची खाण असणारी ही अभिनेत्री अशी कशी निघून जाऊ शकते , हाच प्रश्न माझ्यासारख्या असंख्य प्रेक्षकांच्या मनात काहूर माजवत आहे . पण , सत्य हेच आहे की श्रीदेवीची जागा कोणीच घेऊ शकणार नाही . सौंदर्य आणि कलेच्या या अनोख्या श्रीदेवीला माझ्यासारख्या लाखो , करोडो चाहत्यांची भावपूर्ण श्रद्धांजली… .


कृष्णमूर्ती सिद्धार्थचे नाबाद शतक ; शिवम दुबेची प्रभावी गोलंदाजी बेंगळूरुचा प्रतिभावान युवा फलंदाज कृष्णमूर्ती सिद्धार्थने साकारलेल्या नाबाद शतकाच्या बळावर कर्नाटकने मुंबईविरुद्धच्या रणजी करंडक क्रिकेट स्पर्धेच्या ‘अ’ गटातील दुसऱ्या साखळी सामन्यात पहिल्या दिवसअखेर ४ बाद २६३ धावांपर्यंत मजल मारली . मुंबईकडून वेगवान गोलंदाज शिवम दुबेने कर्नाटकचे चारही फलंदाज बाद केले . नाणेफेक जिंकून प्रथम फलंदाजी करताना कर्नाटकने शिशिर भावनेच्या ( ५ ) स्वरूपात १६ धावांवर पहिला गडी गमावला . गेल्या सामन्यातील शतकवीर देगा निश्चलही २७ धावा करून तंबूत परतला . मात्र त्यानंतर करुण नायरऐवजी संघात स्थान मिळालेल्या कौनाय अब्बासने सिद्धार्थसह संघाचा डाव सावरताना तिसऱ्या गडय़ासाठी १०४ धावांची भागीदारी रचली . मग अब्बास ६४ धावांवर बाद झाला . स्टुअर्ट बिनी ( ३ ) चमक दाखवू शकला नाही . मात्र कर्णधार श्रेयस गोपाळसद सिद्धार्थने दिवसाच्या अखेरच्या षटकापर्यंत झुंज दिली . दिवसअखेर १३ चौकार व दोन षटकारांसह सिद्धार्थ १०४ धावांवर नाबाद आहे , तर गोपाळने आठ चौकारांसह नाबाद ४७ धावा केल्या आहेत . मुंबईच्या धवल कुलकर्णी , बद्री आलम , शाम्स मुलानी यांना पहिल्या दिवशी एकाही फलंदाजाला बाद करण्यात यश मिळाले नाही . संक्षिप्त धावफलक कर्नाटक ( पहिला डाव ) : ८८ षटकांत ४ बाद २६३ ( कृष्णमूर्ती सिद्धार्थ खेळत आबे १०४ , कौनाय अब्बास ६७ ; शिवम दुबे ४ / ३२ ) .


संजय लीला भन्साळीच्या ‘पद्मावती’ चित्रपटात महारावल रतन सिंहच्या भूमिकेत दिसणारा शाहिद कपूर पहिल्यांदाच अशा वेगळ्या रूपात दिसत आहे . एका प्रख्यात आणि शूर भारतीय राजपूत राजाची भूमिका रंगवताना शाहिद कपूर या लूकमध्ये राजपूत राजाच्या शाही रूपात साजेसा दिसतोय . वाचा : कुलदीप यादवला ‘या’ अभिनेत्रीसोबत निर्जन बेटावर ‘डेट’वर जाण्याची इच्छा दिल्लीच्या डिझायनर रिंपल आणि हरप्रीत नरूला यांनी शाहिद कपूरचा हा राजेशाही लूक डिझाइन केलाय . त्यासाठी राजस्थानच्या ऑरगॅनिक फॅब्रिकवर २२ स्थानिक कारागिरांनी बुद्देदारी वर्क केलेय . तसेच , महारावल रतन सिंहच्या या लूकसाठी चार महिने कसून मेहनत करून घेण्यात आली . या शाही कपड्यांवर तपशीलवार काम झालेले दिसून येत आहे . शाहिदच्या या कपड्यांमध्ये राजस्थानी पारंपरिक रंगांचा वापर तर झालेलाच आहे . त्याचप्रमाणेच महारावल रतन सिंहचा शाही आणि मर्दानी अंदाजही दाखवण्यासाठी बारकाईने काम करण्यात आलंय . वाचा : 29 years of Ashi Hi Banwa Banwi : ‘लिंबू कलरची साडी… २९ वर्ष झाली अजूनही रंग फिका पडला नाही’ वायकॉम १८ मोशन पिक्चर्स आणि संजय लीला भन्साळी प्रॉडक्शनचा ‘पद्मावती’ चित्रपट १ डिसेंबर २०१७ ला सर्वत्र प्रदर्शित होईल .


रुमानियाचे माजी टेनिसपटू ईली नस्तासे यांनी वर्णभेदी वक्तव्य केल्याबद्दल सेरेना विल्यम्सने टीका केली . " सेरनाचे अपत्य कोणत्या रंगाचे असेल याची उत्सुकता आहे . चॉकलेटी रंगात दुधासारखा पांढरा रंग मिसळला असेल का ? ' अशी टिप्पणी नस्तासे यांनी केली होती . त्यास " इन्स्टाग्राम ' वर प्रत्युत्तर देताना सेरेनाने माया अँजेलोऊ यांच्या गाजलेल्या कवितेचा संदर्भ दिला . " स्टील आय राईज ' असे कवितेचे शीर्षक आहे . सेरेनाने म्हटले आहे , की आपण अशा समाजात राहतो , जेथे नस्तासेसारखे लोक माझ्या तसेच अद्याप जन्माला न आलेल्या बाळाविषयी असे वक्तव्य करू शकतात हे निराशाजनक आहे . माझ्या समकालीन खेळाडूंविषयी ते अश्लील वक्तव्य करतात . तुम्ही जणू काही गोळीबाराप्रमाणे माझ्यावर ( अप ) शब्दांचा वर्षाव कराल , मला मारून टाकायचा प्रयत्न करू शकाल ; पण मी हवेप्रमाणे उसळी घेईन . ' नस्तासे यांच्यावर कारवाई केल्याबद्दल सेरेनाने आंतरराष्ट्रीय टेनिस महासंघाचे कौतुक केले .


गेल्या तीन वर्षांत देशातील एचआयव्ही रुग्णांच्या संख्येत घट झाली आहे . पण त्याचबरोबर काही राज्ये एचआयव्ही संसर्गाची नवी ठिकाणे म्हणून सामोरी आली आहेत , असे संसदेत आरोग्यमंत्री जे . पी . नड्डा यांनी सांगितले . महाराष्ट्रात गेल्या तीन वर्षांत एचआयव्हीचे प्रमाण जास्त असल्याचे दिसून आले . ते म्हणाले , की इतर राज्यात एचआयव्हीचे प्रमाण कमी होत असून मेघालय , मिझोराम व त्रिपुरा या राज्यांमध्ये प्रमाण वाढत असल्याचे दिसून आले आहे . तीन वर्षांत एकूण एचआयव्ही बाधित रुग्णांचे प्रमाण कमी झाले आहे . २०१५ - १६ मध्ये २ , ०० , ४६५ जणांना एचआयव्ही बाधा झाली . २०१६ - १७ मध्ये हे प्रमाण १ , ९३ , १९५ होते . तर २०१७ - १८ मध्ये ते १ , ९० , ७६३ झाले . तीन वर्षांत महाराष्ट्रात एचआयव्हीचे प्रमाण जास्त असून तेथे २०१७ - १८ च्या आकडेवारीनुसार २८ , ०३० रुग्ण आहेत . मिझोराम , मेघालय व त्रिपुरा या राज्यात एचआयव्हीचा प्रादुर्भाव वाढत आहे कारण तेथे गर्भवती महिलांमध्ये व जोखमीच्या गटात ( वेश्या व इतर ) एचआयव्हीचे प्रमाण जास्त आहे . देशभरात एचआयव्हीचे प्रमाण कमी होत असताना या तीन राज्यांत मात्र एचआयव्हीचे प्रमाण वाढत असल्याचे चित्र दिसत आहे . महाराष्ट्रातील परिस्थितीही फार चांगली नाही . काही वेळा वापरलेल्या सुया वापरल्यामुळेही या विषाणूची लागण होते , तर अनेकदा असुरक्षित लैंगिक संबंधातून त्याची लागण होताना दिसून येते .


कोलंबो : डोळ्यांसमोर पत्त्यांच्या बंगला कोलमडून पडावा , तसा श्रीलंकेचा पहिला डाव अवघ्या 49.4 षटकांत 183 धावांत गडगडला . 439 धावांची प्रचंड आघाडी आणि उपाहाराला मिळालेल्या विश्रांतीमुळे विराट कोहलीने श्रीलंकेला फॉलोऑन दिला . कोलंबोतील कसोटी सामनाही भारतीय संघ तीन दिवसांतच खिशात घालणार , असे वाटू लागले असतानाच दुसऱ्या डावात श्रीलंकेच्या फलंदाजांनी झुंज दिली . कुशल मेंडिसने आक्रमक शतक झळकाविताना करुणारत्नेबरोबर 191 धावांची मोलाची भागीदारी केली . या खेळीमुळे तिसऱ्या दिवसाचा खेळ थांबला , तेव्हा श्रीलंकेने दुसऱ्या डावात दोन गडी गमावून 209 धावा केल्या . भारतीय संघाकडे अजूनही 230 धावांची आघाडी आहे . त्यामुळे सामना वाचविण्यासाठी श्रीलंकेला भीमकाय प्रयत्न करावे लागणार आहेत . तिसऱ्या दिवसाचा खेळ चालू झाल्यानंतर दिनेश चंडिमल रवींद्र जडेजाच्या गोलंदाजीवर स्विपचा फटका मारण्याच्या प्रयत्नात बाद झाला . त्यानंतर लगेचच उमेश यादवने मेंडिसचा अडथळा दूर केला . अनुभवी अँजेलो मॅथ्यूजने दोन षटकार , दोन चौकार मारून आक्रमक धोरण स्वीकारले . मॅथ्यूजचा अडथळा आश्विननेच दूर केला . अर्थात , या विकेटचे श्रेय आश्विनपेक्षा अफलातून झेल पकडणाऱ्या चेतेश्वर पुजाराला द्यावे लागेल . आश्विनचा वळणारा चेंडू मॅथ्यूजने डाव्या बाजूला मारला . लेग स्लिपमध्ये उभ्या असलेल्या पुजाराने डावीकडे झेपावत एका हातात जमिनीपासून एका इंचावर झेल पकडला . मॅथ्यूज बाद झाल्यानंतर इतर फलंदाज ठराविक अंतराने बाद होत राहिले . महंमद शमी आणि जडेजाने दोन फलंदाजांना बाद केले . त्यानंतर आश्विनने तळातील फलंदाजांना झटपट बाद करत श्रीलंकेचा डाव गुंडालला . डिकवेलाने अर्धशतक झळकाविले खरे ; पण शमीच्या गोलंदाजीवर अत्यंत खराब फटका मारण्याच्या प्रयत्नात त्याने विकेट बहाल केली . यामुळे श्रीलंकेच्या फलंदाजांकडे संयमाचा अभावच असल्याचे स्पष्ट झाले . भारताकडून आर . आश्विनने 69 धावांच पाच गडी बाद केले . उपाहारालाच श्रीलंकेचा पहिला डाव संपल्याने कोहलीने फॉलोऑन देण्याचा निर्णय घेतला . दुसऱ्या डावातही श्रीलंकेची सुरवात खराब झाकी . अनुभवी उपुल थरंगाच्या यष्टी उमेश यादवने उध्वस्त केल्या . त्यानंतर पुन्हा एकदा श्रीलंकेचा डाव कोलमडणार असे वाटत असताना करुणारत्ने आणि मेंडिसने भारतीय गोलंदाजांना धैर्याने तोंड दिले . या दोघांनी भारतीय गोलंदाजांना यश मिळू दिले नाही . खेळपट्टी फिरकीला साथ देत असल्याने आश्विन व जडेजासमोर मेंडीस - करुणारत्ने बऱ्याचवेळा चकले ; पण त्यांनी मोठे फटके मारण्याचे धाडस केले . सातत्याने चौकार मारले गेल्याने कोहलीला बचावात्मक पवित्रा घेणे भाग पडले . फिरकीसमोर दोन्ही फलंदाजांनी आडव्या बॅटने मुक्तपणे फटके मारले . मेंडिसने 120 चेंडूंतच शतक झळकाविले . लहान चणीच्या मेंडिसच्या फटक्यांमधील ताकद जबरदस्त होती . त्याच्या शतकानंतर भारतीय खेळाडूंनीही त्याच्या धाडसी खेळीचे कौतुक केले . ही जोडी फोडण्यासाठी कोहलीने चारही प्रमुख गोलंदाजांना आलटून - पालटून गोलंदाजी देऊन पाहिली . पण फलंदाजांवर याचा परिणाम झाला नाही . अखेर बदली गोलंदाज हार्दिक पांड्याने हळुवार चेंडूवर मेंडिसला चकविले . 110 धावांची सुंदर खेळी करून मेंडिस तंबूत परतला . तिसऱ्या दिवसाचा खेळ थांबला , तेव्हा सलामीवीर करुणारत्ने 92 धावांवर खेळत होता .


जिया खान आत्महत्याप्रकरणात पूर्वाश्रमीचा प्रियकर अभिनेता सूरज पांचोली याच्यावर आरोपपत्र दाखल करण्यापूर्वी त्याची आणखी चौकशी करण्यात यावी , अशी मागणी जियाची आई राबिया खान यांनी केली होती . मात्र , याबाबतची याचिका सीबीआय न्यायालयाने फेटाळली असून , या प्रकरणात यापुढे कोणताही तपास केला जाणार नाही , असा महत्त्वपूर्ण निकाल न्यायलयाने दिला आहे . जियाच्या मृत्यूनंतर सूरज आणि त्याचे वडील अभिनते आदित्य पांचोली यांच्यावर बरेच आरोप लावण्यात आले होते . याप्रकरणाबाबत आणखी चौकशी होणार नसली तरी , सूरज आणि जियादरम्यान ब्लॅकबेरी मेसेंजरवरुन झालेले बोलणे न्यायालयात सादर करण्यात येणार आहेत . जिया खानने 3 जून 2013 रोजी आत्महत्या केली होती . याप्रकरणी अभिनेता सुरज पांचोलीला अटक करण्यात आली होती . मात्र , त्याची जामिनावर सुटका झाली होती . जुलै 2014 मध्ये उच्च न्यायालयाने या प्रकरणाची चौकशी सीबीआयकडे सोपवली होती . याप्रकरणी सूरजवर आत्महत्येस प्रवृत्त केल्याचे आरोपपत्र सीबीआयने दाखल केले होते .


बॉलिवूड चित्रपटांमध्ये नव्या पद्धतीने अॅक्शन सीन्सची ओळख करुन देणारा दिग्दर्शक रोहित शेट्टी लवकरच एका नव्या भूमिकेत प्रेक्षकांच्या भेटीला येणार आहे . ‘खतरों के खिलाडी’ या रिअॅलिटी शोच्या सूत्रसंचालनाची धुरा रोहित सांभाळणार आहे . प्रदीर्घ कालावधीनंतर प्रेक्षकांच्या भेटीला येणाऱ्या या कार्यक्रमाचा लॉन्च सोहळा नुकतात पार पडला . त्यावेळी कार्यक्रमाच्या या सोहळ्यातच सूत्रसंचालनाची धुरा सांभाळणारा रोहित शेट्टी दुखापतग्रस्त झाला आहे . अॅक्शनपॅक्ड एण्ट्री मारण्याच्या नादात रोहितला त्याचा चांगलाच फटका बसला . ‘खतरों के खिलाडी’च्या लॉन्चदरम्यान रोहितने काही स्टंट करत उपस्थितांची मनं जिंकली . पण हे स्टंट करतेवेळी त्याला हलकीशी दुखापत झाली . इतकं सारं होऊनही रोहितने मात्र ते इतरांना कळू दिलं नाही . याविषयी नंतर रोहित म्हणाला , ‘हा एक साहसी शो आहे . जर मी स्वतःच्या जीवाची पर्वा न करता इतका धोखा पत्करु शकतो , तर मग विचार करा शोमध्ये सहभागी स्पर्धकांना कोणकोणत्या संकटांचा सामना करावा लागणार आहे ? ’ रोहितचं हे उत्तर आणि कोणत्याही प्रकारच्या संकटाशी दोन हात करण्याची त्याची वृत्ती खरंच प्रशंसनीय आहे . त्यामुळे आता येत्या काळात ‘खतरों के खिलाडी’मध्ये कलाकारांच्या वाट्यात कोणती संकटं येणार हे पाहणं औत्सुक्याचं ठरणार आहे . विविध प्रकारचे थरारक टास्क्स आणि त्याला साहसाची जोड असणाऱ्या या कार्यक्रमात फॅशन , क्रीडा , टेलिव्हिजन अशा विविध क्षेत्रांतील प्रसिद्ध कलाकारांचा सहभाग असणार आहे . कुस्तीपटू गीता फोगट , ‘बिग बॉस १०’चा विजेता मनवीर गुर्जर , रित्विक धनजानी , लोपामुद्रा राऊत , हिना खान , निआ शर्मा हे चेहरे ‘खतरों के खिलाडी’च्या ८ व्या पर्वात दिसणार आहेत . वाचाः रोहितच्या ‘गोलमाल’ फॅमिलीत संजूबाबाची नवी एन्ट्री ?


" पिंक ' या चित्रपटातून आपली ओळख बनवलेली अभिनेत्री तापसी पन्नूला जरा हटकेच मुलं आवडतात . तिने तिच्या " िरनिंग शादी डॉट कॉम ' या चित्रपटाच्या कार्यक्रमात तिला कोणता हिरो आवडायचा , या प्रश्नावर हृतिक रोशन आणि जॉन अब्राहम असं सांगितलं . हृतिक आणि जॉन तिला खूप ऍट्रॅक्टिव वाटतात , असं तिने सांगितलं . तिची ही लिस्ट बॉलीवूडपर्यंतच मर्यादित नाहीये बरं का ! ती पार हॉलीवूडचा अभिनेता सॅम क्लाफिन याच्यापर्यंत जाऊन पोहोचते . तिला कशा प्रकारची मुलं आवडतात , हे विचारल्यावर ती म्हणाली , " आजकालच्या काळात प्रामाणिक आणि इमानदार मुलगा मिळाला तरी खूप आहे . जो आपल्या टॅलेंटवर आयुष्यात काहीतरी करत असेल आणि स्वाभिमानी असेल . नाही तर बाकी जेव्हा लग्न करायचं असेल तेव्हा मी लिस्ट पाठवेन . ' म्हणजे तिच्या आपल्या आवडत्या बॉलीवूड स्टारपासून ते लग्नासाठी योग्य वराच्या अटींपर्यंत सगळ्या लिस्ट तयार आहेत म्हणायच्या !


बालपण म्हटलं की दंगा , मस्ती आणि खट्याळपणा हा ओघानेच येतो . यंदाच्या उन्हाळ्यात असाच एक खट्याळ मुलगा प्रेक्षकांच्या भेटीला येत आहे . सुट्ट्यांमध्ये त्याची गम्मत बघणे सर्व बच्चेकंपनीसाठी मनोरंजक ठरणार आहे . निष्ठा प्रॉडक्शन्सची निर्मिती असलेल्या ‘मंकी बात’ या बहुचर्चित चित्रपटाचा टीझर नुकताच प्रदर्शित करण्यात आला आहे . ‘मंकी बात’च्या टीझर मध्ये आपल्याला एका खोडकर मुलाच्या खोड्या पाहायला मिळतात . त्याच्या या खोड्या पाहताना अनेकांनाच स्वतःच्या बालपणीचे दिवसही आठवत आहेत . दरम्यान , या टीझरमध्ये प्रेक्षकांसमोर आलेला तो मुलगा खेळताना कधी कुणाच्या डोक्यात बॉल मारतो , तर कधी कुणाच्या कामात व्यत्यय आणत उच्छाद मांडतो . कदाचित कुणाला त्रास देऊन त्यास खूप मजा येत असावी . त्यामुळे तो कोणाला खाली पाड , धक्का दे , खाली कुणी उभे असेल तर गच्चीवरून कुंडी भिरकाव असे त्याचे नाना उद्योग सुरूच ठेवतो . विविध तऱ्हांच्या खोड्या करण्यात तो सतत गुंतलेला असतो . पण , नंतर अचानकपणे एका खऱ्या खुऱ्या माकडाची टीझर मध्ये एंट्री होते . त्यामुळे आता नेमकं ते माकड आले कुठुन हाच प्रश्न अनेकांच्या मनात घर करत आहे . या सर्व गोष्टींमुळे आणि चित्रपटाच्या टीझरमुळे ‘मंकी बात’विषयी प्रेक्षकांमध्ये कुतूहल पाहायला मिळत आहे . वाचा : ऑलिम्पिक पदकाचा वेध घेण्याचे स्वप्न ! चित्रपटाचे दिग्दर्शक विजू माने यांनी यापूर्वी अनेक दर्जेदार चित्रपट बनवले आहेत . त्यांची ही कलाकृती लहानग्यांना खास सुट्ट्यांमधील मेजवानी ठरणार आहे . बऱ्याच कालावधीनंतर मराठीत खास लहान मुलांसाठी चित्रपट येत आहे . त्यामुळे ऐन सुट्टीच्या दिवसांमध्ये बच्चेकंपनीसाठी ही परवणीच ठरणार आहे . आकाश पेंढारकर आणि विनोद सातव हे या चित्रपटाचे प्रस्तुतकर्ते असून चित्रपटाची निर्मिती विवेक डी , रश्मी करंबेळकर , मंदार टिल्लू आणि विजू माने यांनी केली आहे तसेच चित्रपटाला संदीप खरे यांची गीते आणि सलील कुलकर्णी यांचे संगीत लाभले आहे . चित्रपटात बाल कलाकार वेदांत सह पुष्कर श्रोत्री आणि भार्गवी चिरमुले प्रमुख भूमिकेत आहेत . तसेच एक गायक , संगीतकार एका वेगळ्या भूमिकेतून आपल्याला सरप्राईज देण्यास सज्ज झाले आहेत . या चित्रपटाची कथा महेंद्र कदम आणि विजू माने यांनी लिहिली असून हलकी फुलकी कॉमेडी असणारा ‘मंकी बात’ येत्या १८ मे रोजी संपूर्ण महाराष्ट्रात प्रदर्शित होणार आहे .


ऑलिम्पिकपटूंवर टीका करण्यापूर्वी त्यांचा संघर्ष पाहा , असे आवाहन भारताचा माजी सलामीवीर वीरेंद्र सेहवागने केले . आपले खेळाडू ऑलिम्पिकला ‘सेल्फी’ काढायला जातात , अशी त्यांच्यावर टीका होते . परंतु त्यांच्या चार वर्षांच्या मेहनतीकडे कुणीच पाहात नाही . ० . १ सेकंदाची सुधारणा करण्यासाठीसुद्धा बरीच मेहनत करावी लागते आणि एवढय़ाशा फरकानेही पदक निसटू शकते , याकडे सेहवागने लक्ष वेधले . ‘एपिक टीव्ही’ वाहिनीतर्फे येत्या गुरुवारपासून दर आठवडय़ाला ‘उम्मीद इंडिया’ ही १३ भागांची मालिका दाखवण्यात येणार आहे . ‘१३ खेळाडू , स्वप्न एक’ असे ब्रीदवाक्य जोपासून प्रदर्शित होणाऱ्या या मालिकेत कुस्तीपटू साक्षी मलिक , विनेश फोगट , ज्युदोपटू अवतार सिंग , धावपटू द्युती चंद यांच्यासह १३ खेळाडूंच्या आयुष्याचा लढा रेखाटण्यात आला आहे . या मालिकेचे सूत्रसंचालन सेहवाग करणार असून , या संदर्भातील एका पत्रकार परिषदेत तो म्हणाला , ‘‘खेळाडूच्या प्रत्येक दिवसाचा आहाराचा खर्च ६०० रुपये आहे , माझ्या मुलाचे चॉकलेट इतक्या पैशात येते . काही खेळाडूंना हा खर्च झेपतो , तर बऱ्याच जणांना नाही . आहाराचा दैनंदिन खर्च हा दोन हजार रुपये व्हायला हवा . ’’ भारतातील क्रीडा क्षेत्राचे विश्लेषण करताना सेहवाग म्हणाला , ‘‘भारतीय खेळाडूंची नेहमी जगातील अन्य खेळाडूंशी तुलना होते . भारतात खेळाडूच्या जागतिक तयारीसाठी जिथे दोन वष्रे लागतात , तेच प्रशिक्षण परदेशात सात - आठ महिन्यांत होऊ शकते . या सर्व गोष्टींचा विचार करण्याची आवश्यकता आहे . भारतात सुविधा आणि आहार या महत्त्वाच्या समस्या आहेत . निधीचे वाटप योग्य पद्धतीने होण्याची आवश्यकता आहे . ते संघटनेपर्यंत आणि मग खेळाडूंपर्यंत पोहोचते आहे का , याची खात्री व्हायला हवी . ’’ तो पुढे म्हणाला , ‘‘ऑलिम्पिक तोंडावर आल्यावर खेळाडूला ३० लाख रुपये दिले जातात . मग आयत्यावेळी फक्त पाच लाख रुपयांचा उपयोग होतो आणि बाकीचे २५ लाख रुपये परत केले जातात . याऐवजी ते स्पध्रेनंतरच दिले तर बरे होईल . ’’ ‘‘लखनौ येथील भारतीय क्रीडा प्राधिकरण ( साइ ) केंद्रात या मालिकेचे चित्रीकरण झाले . साक्षी मलिक , विनेश फोगट यांची दिवसभराची मेहनत मी पाहिली . अगदी स्वतःचे जेवणसुद्धा त्यांना बनवावे लागते . क्रिकेटच्या तुलनेत अन्य खेळांचे प्रशिक्षण अतिशय आव्हानात्मक असते . त्यांच्या जीवनाकडे पाहिल्यास माझा संघर्ष काहीच नव्हता असे मला वाटते , ’’असे सेहवागने सांगितले . खेळातील सद्यस्थितीबाबत भाष्य करताना सेहवाग म्हणाला , ‘‘क्रिकेटप्रमाणेच अन्य खेळांमध्येसुद्धा आता दिग्गज खेळाडू प्रेरणा देऊ लागले आहेत . विश्वनाथन आनंद , सायना नेहवाल , सानिया मिर्झा , पी . व्ही . सिंधू यांच्यासारख्या खेळाडूंच्या पराक्रमामुळे नवी पिढी या खेळांकडे उत्साहाने वळत आहे . काही वर्षांतच याची उत्तम फळे मिळतील . ’’ मालिकेच्या आतापर्यंतच्या चित्रीकरणाविषयी वीरू म्हणााला , ‘‘द्युती चंदची संघर्षगाथा मला अतिशय भावली . याचप्रमाणे नौकानयनपटू दत्तू भोकनळच्या आयुष्याची कथासुद्धा हृदयस्पर्शी आहे . २०१२मध्ये तो सैन्यात सामील झाला . त्यावेळी त्याला जलतरण आणि नौकानयनसुद्धा येत नव्हते . परंतु २०१६च्या रिओ ऑलिम्पिक स्पध्रेत तो १३वा आला . ’’ प्रशिक्षकपदाबाबतचा प्रश्न वीरूने टाळला बेधडक फलंदाजीसाठी प्रचलित असलेल्या वीरेंद्र सेहवागने प्रशिक्षकपदाबाबतचा प्रश्नसुद्धा तितक्याच आक्रमकतेने टाळला . फलंदाजी आणि गोलंदाजीच्या स्वतंत्र प्रशिक्षकाबाबत तुला सांगण्यात आले होते का , असा प्रश्न येताच सेहवागने म्हटले की , ‘‘उम्मीद इंडिया या मालिकेसंदर्भातील प्रश्न असतील , तरच मी उत्तर देईन . ’’


भारतीयांना फिरायला खूप आवडतं आणि त्यासाठी ते नेहमीच वेगवेगळी ठिकाणे शोधत असतात . गुगलवर जाऊन नवनवीन ठिकाणांचा शोध घेणे हे तर प्रत्येकाचं आवडीचं काम असतं . नुकतंच एका सर्व्हेत 63 टक्के लोक हे काम ऑफिसमध्ये असताना करत असल्याचं समोर आलं आहे . सर्व्हेनुसार , लंच झाल्यानंतर हे प्रमाण जास्त असतं . ट्रॅव्हल सर्च इंजिन कायकने त्यांच्या प्लॅटफॉर्मवरील ट्रॅव्हल सर्च डेटा तपासला असून त्यानुसार ऑफिसमध्ये कामाच्या वेळात सुट्ट्यांसाठी नव्या ठिकाणांचा शोध घेण्याचं प्रमाण 63 टक्के आहे . सकाळी 9 ते सायंकाळी 6 दरम्यान ट्रॅव्हल सर्चचं प्रमाण जास्त असून , ही ऑफिस वेळ असल्याचं आपल्याला माहित आहे . सकाळच्या वेळी सर्चचं प्रमाण थोडं कमी असतं . मात्र लंचनंतर म्हणजे दुपारी 1 ते 3 दरम्यान होणारं सर्चचं प्रमाण 19 टक्के आहे . दुपारी 1 ते 3 ही वेळ म्हणजे अनेक ऑफिसमध्ये लंच झाल्यानंतची असते हे काही वेगळं सांगायची गरज नाही . या सर्चमध्ये 94 टक्क्यांसहित सर्वात जास्त पसंती दुबईला आहे . अनेकजण फिरण्यासाठी दुबईला पसंती देत असून सर्चचं प्रमाण दरवर्षी वाढत आहे . यानंतर बँकॉकचा क्रमांक असून 92 टक्के लोक सर्च करतात . यानंतर सिंगापूर , बाली , इंडोनेशियाचा क्रमांक असून 37 टक्के लोक गोव्यासाठी सर्च करत असतात . सॅन फ्रान्सिस्कोदेखील सर्चमध्ये असून याचं प्रमाण 19 टक्के आहे . याशिवाय दिल्ली आणि मुंबई 12 टक्के आणि लंडन , न्यूयॉर्क दोन टक्के आहे . अनेकदा कामावर तणाव असतो . अनेक भारतीय हा तणाव घालवण्यासाठी कुटुंब , मित्रांसोबत सुट्टीवर जाणं पसंत करतात . अनेकदा कामाच्या वेळातच सर्व प्लान होत असतात त्यामुळे जास्त सर्च केलं जात असावं .


अभिनय क्षेत्रात आपला ठसा उमटवणारे बिग बी अमिताभ बच्चन सध्या फेसबुकवर नाराज असल्याचं पाहायला मिळत आहे . अमिताभ यांनी त्यांच्या ट्विटर अकाऊंटवरुन फेसबुकवर नाराजी व्यक्त करणारं एक ट्विट केलं आहे . ‘हॅलो फेसबुक…माझं फेसबुक पेज नीट सुरु होत नाहीये . हे गेल्या बऱ्याच दिवसांपासून सुरु आहे . त्यामुळे आता शेवटी मला तक्रार करण्यासाठी या माध्यमाचा वापर करावा लागत आहे’ , असं म्हणत त्यांनी या ट्विटमधून नाराजी व्यक्त केली . सोशल मीडियावर सक्रिय असणाऱ्या अमिताभ बच्चन यांचे ट्विटर आणि फेसबुकवर करोडोंच्या घरात फॉलोअर्स आहेत . रोजच्या आयुष्यात सोशल मीडियाच्या माध्यमातून त्यांनी चाहत्यांनाही समाविष्ट करुन घेतलं आहे . याशिवाय विविध विषयांवर ते ब्लॉग लिहूनही त्यांचे विचार मांडतात . सोशल मीडियावर सक्रिय असणाऱ्या कलाकारांमध्ये बिग बींचं नाव अग्रस्थानी आहे हेच खरं . कलाविश्वापासून अगदी ते देशाच्या राजकीय पटलावर सुरु असणाऱ्या महत्त्वाच्या विषयांवरही ते आपली प्रतिक्रिया मांडत असतात . त्यामुळे या अनोख्या मार्गाने प्रेक्षकांसोबत जोडल्या जाणाऱ्या बच्चन यांच्या मार्गात काही तांत्रिक कारणांमुळे अडथळा आल्यामुळेच त्यांनी नाराजी व्यक्त केली असावी . वाचा : … म्हणून स्मिता पाटील अन्नू कपूर यांना सोडायला थेट विमानतळापर्यंत गेल्या होत्या गेली बरीच वर्षे चित्रपटसृष्टीवर अधिराज्य गाजवणारे बिग बी लवकरच ‘ठग्स ऑफ हिंदोस्तान’ या चित्रपटातून प्रेक्षकांच्या भेटीला येणार आहेत . या चित्रपटाच्या चित्रीकरणाला माल्टामध्ये सुरुवात झाली असून , परफेक्शनिस्ट आमिर खानही त्यात झळकणार आहे . आमिर आणि अमिताभ बच्चन पहिल्यांदाच स्क्रीन शेअर करणार असल्यामुळे प्रेक्षकांमध्येही या चित्रपटाबद्दलची उत्सुकता पाहायला मिळत आहे . VIDEO : ‘चीज बडी है मस्त मस्त’चं हे व्हर्जन ऐकलं का ?


महाराष्ट्राच्या चैत्राली गुजर , पूनम सोनुने आणि दुर्गा देवरे यांना कोईम्बतूर येथे सुरू असलेल्या कुमार गटाच्या फेडरेशन ॲथलेटिक्स स्पर्धेत दुहेरी सुवर्णपदकाची संधी होती . स्पर्धेच्या अखेरच्या दिवशी रविवारी यापैकी केवळ दुर्गा देवरे हिलाच ही संधी साधण्यात यश आले . यापूर्वी १५०० मीटर धावण्याच्या शर्यतीत सुवर्णपदक मिळविणाऱ्या दुर्गाने आज आठशे मीटर शर्यतीत २ मिनिटे १० . ६२ सेकंद वेळ देत बाजी मारली . पहिल्या दिवशी तीन हजार मीटर शर्यत जिंकणाऱ्या पाच हजार मीटर शर्यतीत सुवर्णपदकापासून दूर राहावे लागले . तिला पंजाबच्या सुमन राणीने मागे टाकले . सुमनने १७ मिनिटे ०२ . ६७ सेकंद अशी वेळ दिली , तर पूनमने १७ मिनिटे ३ . ३० सेकंद वेळ दिली . विशेष म्हणजे या दोघींनी महाराष्ट्राच्याच संजीवनी जाधव हिचा स्पर्धा विक्रम मोडीत काढला . स्पर्धेत १०० मीटर शर्यत जिंकून वेगवान धावपटू ठरलेली चौत्राली गुजर आज दोनशे मीटर शर्यतीत अपयशी ठरली . तिला सातव्या क्रमांकावर समाधान मानावे लागले . ही शर्यत महाराष्ट्राच्याच रोसलीन लेवीस हिने २४ . ९७ सेकंद वेळ देत जिंकली . तीन हजार मीटर स्टिपलचेस प्रकारात सोलापूरच्या कोमल जगदाळे हिने सुवर्णपदकाला गवसणी घालताना १० मिनिटे ५५ . ५८ सेकंद अशी वेळ नोंदवली . याच शर्यतीत नागपूरची ऋतुजा शेंडे चौथी आली . हातोडाफेक प्रकारात आंतरविद्यापीठ स्पर्धेतील विजेती स्नेहा जाधव हिने सुवर्णपदक पटकावले .


वर्षातील कोणत्याही ऋतूमध्ये सुकामेवा खाणे फायद्याचेच ठरते . मात्र , हिवाळ्यात सुकामेवा शरीरातील ऊब टिकवण्यासाठी फायद्याचा ठरतो . त्यातही खास करुन मनुका हिवाळ्यात खाणे अधिक फायद्याचे असते . मनुक्यामधील लोह , पोटॅशियम आणि तंतू ( फायबर ) रक्तदाब कमी करुन पचन व्यवस्थित ठेवण्यासाठी मदत करतात . मनुका हा मधुर , शीतल , हृदयासाठी हितकारक , श्रमनाशक , रक्तवर्धक असतो . याशिवाय मनुक्याचे सेवन केल्याने शरीराला बरेच फायदे होतात . जाणून घेऊयात मनुक्याचे सेवन कशापद्धतीने केल्यावर कोणते फायदे होतात… > मनुक्यामध्ये लोहाचे प्रमाण जास्त असल्याने रक्तासंदर्भातील आजारांवर मनुका गुणकारी ठरतो . रात्री पाण्यात भिजत ठेवलेला मनुका सकाळी खालल्यास रक्ताच्या कमतरता संदर्भातील अॅनिमिया आजार काही प्रमाणात कमी होण्यास मदत होते . > मनुक्यामध्ये पोटॅशियम मोठ्या प्रमाणात असते . रोज एक चमचा मनुके लसणाच्या पाकळीसोबत खाल्ल्यास रक्तदाबावर नियंत्रण ठेवण्यास मदत मिळते . > मनुक्यामधील अँटिऑक्सिडेंट शरीरातील पेशीसांठी घातक असणाऱ्या फ्री रॅडिकल्सचे प्रमाण कमी करतात . यामुळे कॅन्सरपासून बचाव होतो > झोपण्याच्या एक तास आधी उकळेल्या दुधामधून मनुक्यांचे सेवन केल्यास पोटाशी संबंधित आजारांवर मात मिळवता येते . खास करुन बद्धकोष्टावर हा उपाय करुन पाहिल्यास नक्कीच फायदा होतो . यामुळे पचनक्रियाही सुधारते . > मनुक्यामधील बॅक्टेरियाच्या वाढीस प्रतिबंध करण्याची क्षमता असते . त्यामुळेच ताप आल्यावर मनुके खावेत . ताप लवकर उतरण्यासाठी मनुक्याचे सेवन करणे फायद्याचे ठरते . > मनुक्यामध्ये बोरॉन नावाचा रासायनिक घटक असतो जो सांधेदुखीच्या त्रासापासून मुक्ती देण्यासाठी उपयुक्त ठरतो . > डोळ्यांच्या आरोग्यासाठी बीटा कॅरोटीन फायद्याचे ठरते . मनुक्यामध्ये बीटा कॅरोटीन बऱ्याच मोठ्या प्रमाणत असते . त्यामुळे नजर सुधारण्यासाठी डोळ्यांच्या आरोग्यासाठी मनुक्याचे सेवन करावे . > दिवसातून दोन वेळा मनुक्यांचे व्यवस्थित चावून सेवन केल्यास ते गळ्यासाठी फायद्याचे असते . > मनुका शरीरातील कॉलेस्ट्रॉलचे प्रमाण मर्यादीत ठेवण्यास मदत करतो ज्यामुळे हृद्यविकाराची धोका कमी होतो .


व्हॉटसअॅप या अॅपला सर्वच स्तरातून अतिशय कमी कालावधीत मोठ्या प्रमाणात पसंती मिळाली . सध्या हे अॅप्लिकेशन म्हणजे अनेकांच्या गळ्यातील ताईतच झाले आहे . विशेष म्हणजे या अॅप्लिकेशनने कायमच विविध बदल करत युजर्सना खूश करण्याचे काम केले आहे . यामध्ये आणखी एक भर पडली असून आता व्हॉटसअॅपने व्यावसायिकांसाठी आपले आणखी एक वेगळे व्हॉटसअॅप सुरु केले आहे . नेहमीच्या व्हॉटसअॅपप्रमाणेच गुगल प्ले स्टोअरमधून हे अॅप्लिकेशन युजर्सना डाऊनलोड करता येईल . ४ . ० . ३ या आणि यांच्या वरील सर्व अँड्रॉईड व्हर्जनसाठी हे अॅप्लिकेशन काम करेल . या अॅप्लिकेशन्समध्ये व्यावसायिकांसाठी विशेष सुविधा देण्यात आल्या असून त्यामुळे त्यांना आपल्या ग्राहकांशी सहज कनेक्ट राहता येणार आहे . यासाठी कंपनीने बुकमायशो , नेटफ्लिक्स आणि मेक माय ट्रीप यांसारख्या वेबसाईटबरोबर टायअप केले आहे . हे अॅप्लिकेशन आधी इंडोनेशिया , इटली , मॅक्सिको , ब्रिटन आणि अमेरिकेमध्ये लाँच केल्यानंतर आता ते भारतात लाँच करण्यात आले आहे . अॅप लाँच करण्याच्या आधी त्याची भारत आणि ब्राझील या दोन देशांमध्ये चाचणी करण्यात आली आहे . लहान व्यावसायिकांना समोर ठेऊन हे अॅप्लिकेशन तयार करण्यात आले असून त्यांना या अॅप्लिकेशनचा निश्चितच फायदा होईल असे कंपनीचे म्हणणे आहे . यामध्ये व्यावसायिक आपली प्रोफाईल तयार करुन व्यवसायाशी संबंधित इतर माहिती लिहू शकणार आहेत . यामध्ये एक विशेष मेसेज सर्व्हीस देण्यात आली आहे , ज्याव्दारे सामान्यपणे विचारल्या जाणाऱ्या प्रश्नांची उत्तरे देण्यात येतील . या अॅप्लिकेशनमध्ये व्हॉटसअॅप वेबही वापरता येणार आहे . जेणेकरुन व्यावसायिकांना लॅपटॉप किंवा डेस्कटॉपवरुन आपल्या ग्राहकांशी संपर्क साधणे सोईचे होईल . याशिवाय एखादा रिप्लाय नंतर करायचा असल्यास तो शेड्यूल करण्याची सुविधाही यामध्ये देण्यात आली आहे . एका संस्थेने केलेल्या सर्वेक्षणानुसार , भारत आणि ब्राझीलमधील ८० टक्क्यांहून जास्त व्यावसायिकांनी ग्राहकांशी संपर्क साधण्यासाठी हे अॅप्लिकेशन उपयुक्त ठरेल असे मत नोंदविले आहे .


देहरादूनचं राजीव गांधी आंतरराष्ट्रीय क्रिकेट मैदान आपल्या पहिल्या आंतरराष्ट्रीय सामन्यासाठी सज्ज झालेलं आहे . हिमालय पर्वतरांगांमधील देहरादूनच्या रायपूर भागामध्ये हे नवीन मैदान निर्माण करण्यात आलेलं आहे . २३ एकराच्या जागेवर वसलेलं , २५ हजार प्रेक्षकांना सामावून घेईल एवढी आसनक्षमता असलेलं हे मैदान , भारतासाठी आंतरराष्ट्रीय टी - २० सामना खेळवलं जाणारं २१ वं मैदान ठरलं आहे . मात्र या नव्याकोऱ्या मैदानात भारतीय संघाऐवजी , अफगाणिस्तान विरुद्ध बांगलादेश यांच्यातले टी - २० सामने खेळवले जाणार आहेत . अफगाणिस्तानात असलेला दहशतवादाचा धोका लक्षात घेऊन गेल्या काही महिन्यांपासून , अफगाणिस्तानचा संघ आपल्या घरच्या मैदानावरचे सामने भारतात खेळतो . सुरुवातीच्या काही सामन्यांसाठी अफगाणिस्तानच्या संघाला दिल्लीतील छोटं मैदानं उपलब्ध करुन देण्यात आलं होतं . मात्र भारत विरुद्ध अफगाणिस्तान कसोटी सामन्याआधी होणाऱ्या या टी - २० मालिकेसाठी देहरादूनच्या मैदानाची निवड करण्यात आलेली आहे . देहरादूनची खेळपट्टी फिरकीपटूंना साथ देणारी असल्याचं कळतंय , यामुळे दोन्ही संघातील फिरकी गोलंदाजांना याचा फायदा होऊ शकतो . त्यामुळे या नव्याकोऱ्या आंतरराष्ट्रीय मैदानावर कोणता संघ बाजी मारतो हे पाहणं महत्वाचं ठरणार आहे .


संजय लीला भन्साळी दिग्दर्शित ‘पद्मावती’ सिनेमाचे पहिले पोस्टर प्रदर्शित झाले आणि त्याबरोबरच एक जुना ट्रेण्ड पुन्हा एकदा नव्याने समोर आला . या पोस्टरमधील दीपिकाच्या भुवयांनी अनेकांचे लक्ष वेधून घेतले . यामध्ये तिच्या भुवया जोडलेल्या दाखवण्यात आल्या आहेत . तिचा हा लूक काहींना आवडला तर काहींनी याबद्दल नापसंती दर्शवली . दोन्ही भुवया एकमेकांना जोडलेल्या असतात त्याला ‘यूनीब्रो’ असे म्हणतात . फार कमी लोकांच्या भुवया या अशा जोडलेल्या असतात . ‘पद्मावती’ सिनेमात दीपिका राजपूत महाराणीशी साधर्म्य साधणारी व्यक्तिरेखा साकारत आहे . असे म्हटले जाते की , राणी पद्मावतीच्या बहुतांश चित्रांमध्ये त्यांच्या भुवया या एकमेकांना जोडलेल्या दाखण्यात आल्यात . त्यामुळे दीपिकाचा मेकअप करताना याची काळजी घेण्यात आली आहे . दीपिकाच्या या लूककडे ‘ट्रेंड सेटर’ म्हणून पाहिले जात आहे . पण दीपिकाच्या आधीही मनोरंजन क्षेत्रातील अनेक व्यक्ती ‘यूनीब्रो’ लूकसाठी प्रसिद्ध होत्या . दीपिकाच्या आधी बॉलिवूडची डस्की ब्युटी अशी ओळख असलेली काजोलही तिच्या सुरूवातीच्या काळात जोडलेल्या भुवयांमुळे विशेष चर्चेत असायची . काळ बदलत गेला तशी फॅशनही बदलत गेली पण ग्लॅमरच्या दुनियेत अधिक सुंदर दिसण्यासाठी तिने कधीही ‘यूनीब्रो’ हटवले नाही . तिच्या चेहऱ्यावर हे यूनीब्रो खुलूनही दिसतात . तर दुसरीकडे आंतरराष्ट्रीय फॅशन ट्रेण्डबाबत बोलायचे झाले तर काही मॉडेल्सनाही यूनीब्रोबद्दल फार आकर्षण असते . विश्वास बसत नाहीये ना… पण हे खरंय . ग्रीक मॉडेल सोफिया हदजीपंतली हिला तिच्या जोडलेल्या भुवयांमुळेच ओळखले जायचे . सोफिया ही इन्स्टाग्रामवर फोटो टाकणाऱ्या मॉडेल्सप्रमाणे अजिबात नाहीये . तिने प्रस्थापित गोष्टींना छेद देत नव्या गोष्टी ट्रेण्डमध्ये आणल्या . सोफिया आपल्या या आगळ्या वेगळ्या लूकबद्दल सांगताना म्हणते की , ‘माझा हा लूक मी स्वतःसाठी ठेवत नाही . अनेक लोक मेसेज किंवा फोन करुन माझा हा लूक त्यांच्यासाठी प्रेरणादायी असल्याचे सांगतात . मी त्यांच्यासाठी माझा हा लूक ठेवते . ’ फ्रीडा काहलो ही मेक्सिकन चित्रकारही तिच्या जोडलेल्या भुवयांमुळे अधिक प्रसिद्ध आहे . फ्रीडा तिच्या इन्स्टाग्राम अकाऊंटवर याच लूकमधील फोटो शेअर करत असते .


मुंबईची सून असलेल्या हीना सिद्धूने राष्ट्रकुल क्रीडा स्पर्धेतील भारतीय नेमबाजांचा सुवर्णवेध कायम राखला . त्यामुळे पुरुषांच्या रायफल प्रोन प्रकारात भारतीयांना रिक्त हस्ते परतावे लागल्याच्या वेदना काहीशा कमी झाल्या . हीनाला स्पर्धेपूर्वी दुखापतीने सतावले होते . त्यातच दहा मीटर एअर पिस्तूल स्पर्धेत मनू भाकरने सहज मागे टाकले होते . त्यातच २५ मीटर पिस्तूलच्या प्राथमिक फेरीत अनू राज सिंगने तिला सहज मागे टाकले होते . पात्रतेनंतर साडेतीन तासांनी झालेल्या अंतिम फेरीत अन्नू निराशा करीत असताना हीनाने सुरवातीच्या पिछाडीनंतर कामगिरी उंचावत सुवर्णवेध घेतला . अन्नू अंतिम फेरीत सहावी आली . सातव्या शॉटपासून हीनाने आघाडी घेतली आणि ऑस्ट्रेलियाच्या एलेना गॅलिआबोविच हिला ३८ - ३५ असे मागे टाकत बाजी मारली . हीनाला अंतिम फेरीतील स्पर्धा विक्रमापेक्षाही राष्ट्रकुल क्रीडा स्पर्धेतील सुवर्णपदकाचा दुष्काळ संपवल्याचे समाधान जास्त होते . चैन , गगनची निराशा भारतास हमखास सुवर्णपदक अपेक्षित असलेल्या ५० मीटर रायफल प्रोन प्रकारात चैन सिंग चौथा , तर गगन नारंग सातवा आला . दोघांचीही पात्रतेतील कामगिरीनुसार एका क्रमांकाने घसरण झाली . अंतिम फेरीत दोघांचीही सुरवात समाधानकारक होती ; पण तिसऱ्या आणि चौथ्या फेरीतील अपयशामुळे गगन १४२ . ३ गुणांपर्यंतच पोचू शकला . अनुभवी चैन सिंग दडपणाखाली ९ . ५ , ९ . ३ गुणांचाच वेध घेऊ शकला . त्यामुळे तो पदकाच्या शर्यतीतून बाद झाला . ट्रिगर जरा जास्तच त्रास देत होता ; मात्र हात काहीसा बधिर झाल्याने आज हे कदाचित जाणवत नव्हते . दहा मीटर पिस्तूलच्या अंतिम फेरीच्या वेळी तर बोटांना काही स्पर्शच जाणवत नव्हता . त्यानंतर फिजिओथेरपी सुरू केली होती . आज मात्र फिजिओंना दूरच ठेवले . जे काही व्हायचे असेल ते होऊ दे , हाच विचार केला . सुदैवाने चांगले घडले . - हीना सिद्धू


१५ वर्षांपूर्वी दोन महिला अनुयायांवरील बलात्काराप्रकरणी ‘डेरा सच्चा सौदा’चा प्रमुख गुरमित राम रहिम सिंगला सीबीआयच्या विशेष न्यायालयाने दोषी ठरवत २० वर्षे तुरुंगवासाची शिक्षा सुनावली . हा वादग्रस्त मुद्दा असल्याने चित्रपटसृष्टीतील बऱ्याच कलाकारांनी यावर बोलणं टाळलं . मात्र शाहरुख खानने न्यायालयाच्या या निकालावर आनंद व्यक्त केला . शाहरुख ‘टेड टॉक्स : नयी सोच’ या टॉक शोच्या शूटिंगमध्ये व्यग्र असताना त्याला बाबा राम रहिमला न्यायालयाने शिक्षा सुनावल्याची बातमी कळली . यावेळी शूटिंगदरम्यान माईक घेऊन तो म्हणाला की , ‘हा शोचा भाग नसल्याने कदाचित दिग्दर्शकांना मी जे करतोय ते आवडणार नाही . राम रहिम सिंगला बलात्कारप्रकरणी शिक्षा सुनावल्याने मला आनंद झाला . ’ मात्र शाहरुखचं हे वक्तव्य त्याच्या टॉक शोमध्ये दाखवणार नसल्याचा निर्णय वाहिनीने घेतल्याचं म्हटलं जातंय . हा शो प्रसिद्ध आंतरराष्ट्रीय व्हिडिओ सीरिज ‘टेड टॉक्स’चा टेलिव्हिजन व्हर्जन आहे . यामध्ये विविध क्षेत्रातील लोक अनेक मुद्द्यांवर चर्चा करतात . वाचा : बाबा राम रहिम यांचे वार्षिक उत्पन्न माहितीये का ? दरम्यान अभिनेत्री ट्विंकल खन्नानेही तिच्या ‘मिसेस फनीबोन्स’ या ब्लॉगमधून बाबा राम रहिमवर उपरोधिक टीका केली होती . ‘आपल्या देशात जितके खड्डे आहेत तितकेच बाबा आहेत . मात्र आपल्यामुळे त्यांचं अस्तित्व असल्याने दोषी आपणच आहोत . एखादा बाबा चुकीचा आहे हे समजल्यानंतर आपण लगेच दुसऱ्या बाबाकडे पळतो , ’ असं तिने ब्लॉगमध्ये लिहिलं होतं .


पंतप्रधान नरेंद्र मोदी यांनी नुकताच आपल्या मंत्रिमंडळाचा विस्तार जाहीर केला . या विस्तारात विजय गोयल यांच्याकडील क्रीडा मंत्रालयाचा पदभार आता राज्यवर्धनसिंह राठोड यांच्याकडे देण्यात आला आहे . तर विजय गोयल हे आता संसदीय कामकाज मंत्री असणार आहेत . तर राज्यवर्धन यांना माहिती आणि प्रसारण मंत्रालयाच्या राज्यमंत्रीपदावरुन थेट क्रीडा आणि युवक कल्याण खात्याचा स्वतंत्र पदभार देण्यात आला आहे . २००४ साली झालेल्या ऑलिम्पीक खेळांमध्ये राज्यवर्धन राठोड यांनी भारताला रौप्य पदक मिळवून दिलं होतं . त्यामुळे खेळाडू म्हणून क्रीडा खात्याचा पदभार सांभाळणारे राज्यवर्धन राठोड हे पहिलेच मंत्री ठरलेले आहेत . याआधी क्रीडा मंत्रालयावर एकाही खेळाडूने मंत्री म्हणून काम पाहिलेलं नव्हतं . त्यामुळे राज्यवर्धन यांच्या रुपाने देशातील क्रीडा समस्यांवर लवकर उपाय शोधले जातील अशी आशा वर्तवली जात आहे . ऑलिम्पिक खेळांव्यतिरीक्त राज्यवर्धन राठोड यांनी राष्ट्रकुल खेळांमध्ये ३ सुवर्ण , वर्ल्ड चॅम्पियनशीप स्पर्धेत २ सुवर्ण तर आशियाई खेळात १ रौप्यपदक मिळवलेलं आहे . त्यामुळे क्रीडा संघटनांच राजकारण आणि त्यांचा कारभार जवळून पाहिलेला असलेल्या राज्यवर्धन राठोड यांना क्रीडा मंत्रालयाचा पदभार देत मोदींनी एक मास्टरस्ट्रोक खेळला असल्याचं बोललं जातंय . कोण होते याआधी भारताचे क्रीडामंत्री ? ? ममता बॅनर्जी – ( ११९१ - १९९३ ) उमा भारती – ( ७ नोव्हेंबर २००० ते २५ ऑगस्ट २००२ ) सुनील दत्त – ( २००४ - २००५ ) मणीशंकर अय्यर – ( २००५ - २००९ ) एम . एस . गील – ( २८ मे २००९ ते १८ जानेवारी २०११ ) अजय माकेन – ( १९ जानेवारी २०११ ते २८ ऑक्टोबर २०१२ ) जितेंद्र सिंह – ( २९ ऑक्टोबर २०१२ ते २५ मे २०१४ ) सर्बानंद सोनोवाल – ( २० मे २०१४ ते २३ मे २०१६ ) जितेंद्र सिंह – ( २३ मे २०१६ ते ५ जुलै २०१६ ) विजय गोयल – ( ५ जुलै २०१६ – आजपर्यंत )


उन्हाळ्यात नेमके खायचे तरी काय ? असा प्रश्न अनेकदा पडतो . उन्हाळा म्हटलं की प्रचंड उकाडा आणि अंगावर येणारा घाम यामुळे अनेकदा चिडचीड होते . त्यामुळे जेवण करणंच काय पण , आयतं गरमागरम पदार्थांचं ताट जरी कोणी पुढे ठेवलं तरी ते खावसं वाटत नाही . अशा वेळी दुपारच्या जेवणात कोणत्या पदार्थांचा समावेश आवर्जून करावा याविषयी थोडक्यात . वाचा : …म्हणून उन्हाळ्यात सरबते प्यायलाच हवीत Health Tips : खरबूज निवडताना ही काळजी घ्या – उन्हाळ्यात दुपारच्या जेवणात हलका फुलका आहार ठेवावा . – वरण , आमटी , कोथींबीर किंवा आलं पुदिन्याची चटणी ही जेवणात असावी . – हिरव्या पालेभाज्यांचा समावेश करावा . यावेळी वाल , पावटा , छोले , राजमा , हरभरा ही कडधान्ये मात्र टाळावीत . – मूग , मूगडाळ , तूरडाळ , मसूर , कुळीथाचे पीठ असं आहारात असावी . – त्याचप्रमाणे काकडी - टोमॅटो - बीट - गाजर - कांदा यांची कोशिंबीरीचा आवश्य आहारात समावेश करून घ्यावा . – तर कामावर जाणाऱ्यांनी दुपारच्या जेवणात डब्याला पोळी भाजी न्यावी . भाजीमध्ये हिरव्या भाज्या किंवा फळभाज्यांचा समावेश करावा . – नाश्ता आणि जेवण यांच्या मधल्या काळात फळे खावीत . कलिंगड , खरबूज , जाम अशी फळं खावीत . – या ऋतूत लक्षात ठेवून दिवसभरात आठ ते दहा ग्लास पाणी अवश्य प्यावे . – जेवणानंतर एकदम पाणी पिऊ नये तसेच जेवताना फ्रिजमधील थंड पाण्याचा वापर तर कटाक्षाने टाळावा .


ऑलिम्पिक रौप्यपदक विजेती पी . व्ही . सिंधू तसेच आठवा मानांकित समीर वर्मा यांनी सय्यद मोदी चषक आंतरराष्ट्रीय स्पर्धेतील अनुक्रमे महिला आणि पुरुषांच्या एकेरीत अंतिम फेरी गाठली . बाबू बनारसी दास आंतरराष्ट्रीय स्टेडियमवर सुरू असलेल्या या स्पर्धेत सिंधूने उत्कंठापूर्ण लढतीत इंडोनेशियाच्या फित्रियानी फित्रियानीआवर २१ - ११ , २१ - १९ अशी मात केली . तिला विजेतेपदासाठी इंडोनेशियाच्या ग्रेगोरिया मारिस्काच्या आव्हानास सामोरे जावे लागणार आहे . ग्रेगोरियाने उपांत्य फेरीत आपलीच सहकारी हॅना रामदिनीचे आव्हान २१ - १९ , २१ - १४ असे संपुष्टात आणले . पुरुषांच्या एकेरीत समीर वर्माला आपलाच सहकारी हर्षिल दाणी विरुद्ध २१ - १५ , २१ - ११ असा विजय मिळविताना थोडासा संघर्ष करावा लागला . दुसऱ्या गेममध्ये हर्षिलने समीरला चांगली झुंज दिली . मिश्र दुहेरीत सुमित रेड्डी व अश्विनी पोनप्पा यांनी अंतिम फेरीत स्थान मिळवताना जॉकिम निल्सन व ख्रिस्तिना पेडरसन यांचा १९ - २१ , २१ - १८ , २१ - १८ असा संघर्षपूर्ण लढतीनंतर पराभव केला . अंतिम लढतीत त्यांना भारताच्याच प्रणव चोप्रा व एन . सिक्की रेड्डी यांच्याशी झुंज द्यावी लागणार आहे . चोप्रा व सिक्की रेड्डी यांनी उपांत्य सामन्यात मथायस ख्रिस्तियान्सन व सारा थिगेसन यांच्यावर २१ - १८ , २१ - १३ असा विजय मिळवला . अश्विनीने महिलांच्या दुहेरीतही अंतिम फेरी गाठली . या जोडीने संजना संतोष व आरती सारा यांची घोडदौड १८ - २१ , २१ - १२ , २१ - १३ अशी रोखली .


भारताचा टेनिसपटू सोमदेव देववर्मनने व्यावसायिक टेनिसमधून निवृत्ती जाहीर केली आहे . दुखापतींना कंटाळून सोमदेव देववर्मनने व्यावसायिक टेनिसला रामराम करण्याचा निर्णय घेतला आहे . सोमदेवने ट्विटरवरुन निवृत्तीबद्दलची माहिती दिली आहे . ‘२०१७ या वर्षाची सुरुवात व्यावसायिक टेनिसमधून निवृत्ती घेत करतो आहे . इतक्या वर्षांपासून पाठिंबा देणाऱ्या आणि प्रेम करणाऱ्या सर्वांचे आभार , ’ अशा शब्दांमध्ये सोमदेव देववर्मनने त्याच्या निवृत्तीची माहिती ट्विटरवर दिली आहे . खांद्याला वारंवार होणाऱ्या दुखापतींमुळे सोमदेव देववर्मन हैराण झाला होता . गेल्या काही काळापासून सोमदेव देववर्मन टेनिसपासून दूर राहिला होता . टेनिसमधून स्पर्धांपासून दूर राहण्याचा निर्णय घेतल्यानंतर आता सोमदेव देववर्मन प्रशिक्षकपदाची जबाबदारी स्विकारण्याची शक्यता आहे . सोमदेव देववर्मनने २००८ मध्ये टेनिसमध्ये पदार्पण केले होते . तेव्हा सोमदेव देववर्मन भारताचा एकेरीतील स्टार खेळाडू होता . डेविस कप स्पर्धेत सोमदेव भारताकडून १४ सामन्यांमध्ये खेळला आहे . २०१० मध्ये भारताला जागतिक गटात स्थान मिळवून देण्यात सोमदेव देववर्मनने महत्त्वपूर्ण भूमिका बजावली होती . सोमदेव देववर्मनने २००९ मध्ये चेन्नई ओपनच्या अंतिम फेरीत धडक मारली होती . या स्पर्धेत सोमदेवला वाईल्ड कार्ड प्रवेश मिळाला होता . तर २०११ मध्ये सोमदेव देववर्मनने दक्षिण आफ्रिकन ओपन स्पर्धेच्या अंतिम फेरीत प्रवेश केला होता . चीनमधील ग्वांग्झूमध्ये २०१० मध्ये आयोजित करण्यात आलेल्या आशियाई क्रीडा स्पर्धेच्या एकेरीमध्ये सोमदेवने सुवर्णपद पटकावले होते . २००८ च्या एनसीएए पुरुष टेनिस चॅम्पियनशिपमधील सोमदेव देववर्मनची कामगिरी ४४ विजय आणि १ पराभव अशी आहे . एनसीएए पुरुष टेनिस चॅम्पियनशिपमध्ये सोमदेवने रचलेला हा विक्रम अद्याप कायम आहे . २०११ मध्ये सोमदेवला अर्जुन पुरस्कारने सन्मानित करण्यात आले . अर्जुन पुरस्कार हा क्रीडा जगतातील दुसऱ्या क्रमांकाचा सन्मान समजला जातो .


एकादी मालिका प्रेक्षकांपर्यंत प्रभावीपणे पोहोचवण्यासाठीचं महत्त्वाचं माध्यम असतं ते म्हणजे त्याचं शीर्षक आणि शीर्षकगीत . आजवर बऱ्याच मालिकांच्या शीर्षकगीतांनी प्रेक्षकांच्या मनावर वेगळीच अशी छाप पाडली आहे . मराठी कलाविश्वात सांगावं तर , काही मालिकांच्या शीर्षकगीतांना प्रेक्षकांचीही पसंती मिळाली आहे . यामध्ये झी मराठी आघाडीवर असल्याचं नेहमीच पाहायला मिळालं आहे . मग ते ‘वादळवाट’ असो किंवा ‘आभाळमाया’ किंवा मग काही दिवसांपूर्वीच प्रदर्शित झालेलं ‘गाव गाता गजाली’चं धमाल शीर्षकगीत . यातच आता आणखी एका गीताची भर पडली आहे . नेहमीच नव्या संकल्पनांच्या मदतीने मालिकेचं शीर्षकगीत साकारण्याला प्राधान्य देणाऱ्या झी मराठीने पुन्हा एकदा कलेचा एक अद्वितीय नजराणा प्रेक्षकांच्या भेटीला आणला आहे . काही दिवसांपूर्वीच सुरु झालेल्या ‘ग्रहण’ या मालिकेच्या शीर्षकगीतातून हा नजराणा म्हणतेच ‘इंक आर्ट’ पाहायला मिळत आहे . पल्लवी जोशीची महत्त्वाची भूमिका असणाऱ्या या मालिकेचं शीर्षकगीतही जमेची बाजू ठरत आहे . मालिकेच्या कथानकाचं सार असणारं हे गीत सुरु असताना पडद्यावर येणारी दृश्य काही क्षणांसाठी आपल्याला एकाच ठिकाणी खिळवून ठेवतात . ही सारी किमया साध्य झाली आहे , ‘ग्रहण’च्या संपूर्ण टीममुळे . देवकी पंडित यांचा आवाज आणि अशोक पत्की यांचं संगीत लाभलेल्या या शीर्षकगीताच्या मेकिंगचा व्हिडिओ नुकताच झी मराठीच्या फेसबुक पेजवरुन प्रेक्षकांच्या भेटीला आला आहे . या व्हिडिओमध्ये शाईच्या एका ओघळाने कशी सुंदर कलाकृती साकारली जाऊ शकते याचं उत्तम उदाहरण पाहायला मिळत आहे . ब्रिटनच्या राजकुमाराची शाही लग्नपत्रिका पाहिलीत का ? शीर्षकगीताच्या मेकिंच्या या व्हिडिओमध्ये ‘क्षणमात्र घडली माया क्षणात विश्व बुडाले…’ असे शब्द कानी येतात आणि नेमकी ही कला साकारली कशी याची झलकही पाहायला मिळते . विक्रांत शितोळे यांच्या कल्पनाशक्तीतून उतरलेली ही कलाकृती अनेकांचीच मनं जिंकत आहे . मुख्य म्हणजे एखाद्या कलाकाराला अभिनय कसा करायचा आहे , हे सांगितलं की तो त्याप्रमाणे अभिनय करतो . पण , शाईच्या प्रत्येक ओघळावर कोणाचंही नियंत्रण नसतानाही त्या माध्यमातून साकारलेलं हे शीर्षकगीत संपूर्ण कलाविश्वात एक वेगळीच छाप सोडून जात आहे . मालिकेसाठी योगदान देणाऱ्या कलाकारांचंही हेच म्हणणं आहे . सॅंड आर्ट , कार्टून आर्ट , चित्रकला अशा विविध कलांच्या आणि नवनवीन संकल्पनांच्या सहाय्याने झी मराठीच्या मालिकांची शीर्षकगीतं साकारण्यात आली आहेत . त्यामुळे प्रेक्षकांसाठी मालिकांची ही शीर्षकगीतं अगदी जिव्हाळ्याचाच विषय ठरत आहेत , असं म्हणायला हरकत नाही .


वेस्ट इंडीजच्या वरिष्ठ क्रिकेटपटूंनी सुरक्षेच्या कारणास्तव पाकिस्तानात खेळण्यास नकार दिला , त्यामुळे वेस्ट इंडीज क्रिकेट मंडळाने पाकिस्तानात होणारी मालिका लांबणीवर टाकली आहे . ही मालिका आता पुढील वर्षी होणार असल्याचा दावा पाक मंडळाचे पदाधिकारी करीत आहेत . ख्रिस गेल , किएरॉन पोलार्ड , ड्वेन ब्राव्हो या विंडीज संघातील वरिष्ठ खेळाडूंनी पाकमध्ये खेळण्याची आपली तयारी नसल्याचे विंडीज मंडळाच्या पदाधिकाऱ्यांना स्पष्ट केले . आयसीसीच्या सुरक्षा पथकाने वेस्ट इंडीजला खेळण्यास हिरवा कंदील दाखवला होता . या मालिकेसाठी पुरेशी सुरक्षा व्यवस्था असेल असेही या अहवालात म्हटले होते , पण विंडीज खेळाडू संघटनेने तरीही सुरक्षेबाबत चिंता व्यक्त केली . त्यामुळे हा दौरा होणार नसल्याचे विंडीज मंडळाने पाक मंडळास कळवले आहे . पाकिस्तान मंडळाने विंडीज निर्णयाबद्दल टिप्पणी करणे टाळले आहे , पण पुढील वर्षीचा दोन्ही संघांचा कार्यक्रम पाहून ही मालिका होईल , असे पाक मंडळाच्या पदाधिकाऱ्याने आपले नाव गुपित ठेवण्याच्या अटीवर सांगितले . जागतिक संघ सप्टेंबर महिन्यात पाकमध्ये तीन सामने खेळला होता ; तर श्रीलंका संघही एक ट्वेंटी २० खेळला . या सर्व लढती सुरळीतपणे पार पडल्या होत्या , याकडे पाक मंडळाच्या पदाधिकाऱ्यांनी लक्ष वेधले , पण विंडीज खेळाडू आपल्या निर्णयावर ठाम राहिले . आता पाक मंडळाचे काही पदाधिकारी लाहोरमधील वाढत्या धुक्यामुळे सामने घेण्यात अडचणी येत असल्याचा दावा करीत होते . विंडीज संघ २५ नोव्हेंबरपासून न्यूझीलंडला जात आहे , त्यामुळे सामन्यांसाठी पुरेसा वेळ नसल्याचाही दावा केला जात आहे .


सध्या समाजात खासकरुन तरुणाई सिगरेट , दारु , पान मसाला अशा तंबाखूजन्य पदार्थांच्या आहारी अधिक जाताना दिसत आहे . यामुळे आधीपेक्षाही तंबाखूमुळे मृत्युमुखी पडणाऱ्यांची संख्या वाढली आहे . नेमकी हाच विषय घेत सावित्रीबाई फुले , पुणे विद्यापिठाच्या तरुणांनी एकत्र येऊन सामाजिकतेचे भान जपत ‘काहुर’ या लघुचित्रपटाची निर्मिती केली आहे . हा चित्रपट अनेक राष्ट्रीय व आंतरराष्ट्रीय चित्रपट महोत्सवांमध्ये दाखविण्यात येणार आहे . नितिन बनसोडे लिखित काहुर या लघुचित्रपटाच्या निर्मितीमध्ये तुषार रणवरे , नागेश नितृडकर व निलेश बुधावले या तिहेरी जोडीचे योगदान आहे . लघुचित्रपटाची कथा सर्वसामान्य कुटुंबात घडणारी आहे . चौथीत शिकणारी मुलगी वडिलांना सतत तंबाखू खाताना पाहत असते . इतरांप्रमाणे तिलादेखील हे नित्याचे झाले असताना अचानक शाळेतील बाई विद्यार्थ्यांना तबांखूमुळे होणाऱ्या दुष्परिणामांची माहिती देतात . ती माहिती ऐकून शालुची होणारी मानसिक कोलाहल व वडिलांची तंबाखू सोडवण्यासाठीचा प्रवास या चित्रपटात दाखवण्याचा प्रयत्न दिग्दर्शकाने केला आहे . चित्रपटाच्या प्रवासाबाबत बोलताना तुषारने सांगितले की , अतिशय कडाक्याच्या थंडीत मावळ परिसरात पहाटेच्यावेळी पाहिजे असलेल्या दृश्यांसाठी चित्रपटाची अठरा जणांची टीम कशाचीही तमा न बाळगता काम करत होती . लघुचित्रपटाची कथा अतिशय साधी सरळ आपल्या आजू - बाजूला घडणारी असली तरी कलाकारांनी केलेल्या मेहनतीमुळे ती हृदयाला चटकन स्पर्श करुन जाते . लघुपटात वडिलांच्या भूमिकेत नितीन बनसोडे , मुलीच्या भूमिकेत गौतमी काची तर आईच्या भूमिकेत सारिका काची यांनी काम केले आहे .


ज्यांच्या प्रवेशानेच टाळ्यांच्या कडकडाटात नाट्यगृहे दणाणून जात होती असे मराठी रंगभूमीचे नटश्रेष्ठ डॉ . काशिनाथ घाणेकर चित्रपटाच्या रुपाने प्रेक्षकांच्या भेटीला येणार आहेत . ‘आणि . . डॉ . काशिनाथ घाणेकर’ या चित्रपटाचा ट्रेलर प्रदर्शित झाला आहे . १९६० च्या दशकावर आधारीत असलेल्या ‘आणि काशिनाथ घाणेकर’मध्ये या अभिनेत्याचा उदय आणि अस्त दाखविण्यात येणार आहे . ‘संभाजी म्हणजे बेदरकार , नजर अशी तीक्ष्ण आणि भेदक ; ज्याची जरब खुद्द औरंगाजेबलाही बसली . ’ ‘तू असामान्य आहेस , आजपासून काशिनाथ घाणेकर पर्व सुरु तर होतेय…’ ‘या थिएटरचा लांडगा एकच आहे आणि तो मी आहे मी…’ , ‘ जोपर्यंत आपण आपली स्वतःची लाल करून घेत नाही तोपर्यंत लाल्या होत नाही’ यासारखे डायलॉग ट्रेलरमध्ये आहेत . या दमदार ट्रेलरच्या आधी दोन टीझर प्रदर्शित करण्यात आले होते . पहिल्या टीझरमध्ये चित्रपटातील सर्व कलाकारांची ओळख करण्यात आली होती . तर या दुसऱ्या टीझरमध्ये काशिनाथ घाणेकर यांच्यावरच पूर्णपणे लक्ष केंद्रीत करण्यात आलं होतं . मराठी रंगभूमी आणि चित्रपटसृष्टीमध्ये डॉ . काशिनाथ घाणेकर यांचं अतुलनीय योगदान आणि मराठी व्यावसायिक रंगभूमीला त्यांनी वैभवाचे दिवस कसे आणले हे या ट्रेलरमध्ये पाहायला मिळतं . ‘…आणि डॉ काशिनाथ घाणेकर’ या चित्रपटामध्ये अमृता खानिवालकरची महत्वाची भूमिका असणार आहे . अमृता कोणती भूमिका साकरतेय हे अद्याप स्पष्ट झाली नाही . पण प्रसार माध्यमांच्या वृत्तानुसार , अमृता या चित्रपटामध्ये संध्याच्या भूमिकेत झळकणार आहे . डॉ . श्रीराम लागू , मास्टर दत्ताराम , प्राध्यापक वसंत कानेटकर , भालजी पेंढारकर , सुलोचना दीदी , प्रभाकर पणशीकर अशा व्यक्तिरेखा चित्रपटात पाहायला मिळणार आहेत . त्यांची झलक या ट्रेलरमध्ये दाखवण्यात आली आहे . अभिनेता सुबोध भावे हा काशिनाथ घाणेकर यांच्या भूमिकेत दिसणार असून सुमीत राघवन , सोनाली कुलकर्णी , प्रसाद ओक , मोहन जोशी असे स्टार कलाकार या चित्रपटात दिग्गज कलाकारांच्या भूमिकेत दिसणार आहेत . अभिजीत शिरीष देशपांडे यांनी चित्रपटाचं दिग्दर्शन केलं असून येत्या ८ नोव्हेंबर राजी चित्रपट प्रेक्षकांच्या भेटीला येणार आहे . मराठी रंगभूमी आणि चित्रपटसृष्टीमध्ये डॉ . काशिनाथ घाणेकर यांचे अतुलनीय योगदान आहे . मराठी व्यावसायिक रंगभूमीला त्यांनी वैभवाचे दिवस आणले . आपल्या कसदार अभिनयानं घाणेकरांनी मराठी रंगभूमी समृद्ध केली त्यांच्या केवळ प्रवेशानं नाट्यगृह शिट्ट्या , टाळ्यांनी दणाणून जायचे . त्यांना भेटण्यासाठी नाट्य रसिकांमध्ये अक्षरशः झुंबड उडायची . ‘रायगडाला जेव्हा जाग येते’ , ’इथे ओशाळला मृत्यू’ , ’अश्रूंची झाली फुले’ , ‘गारंबीचा बापू’ , ‘आनंदी गोपाळ’ , ‘शितू’ , ‘तुझे आहे तुजपाशी’ , ‘सुंदर मी होणार’ , ‘मधुमंजिरी’ या आणि अशा अनेक नाटकांमधील त्यांच्या भूमिका जबरदस्त गाजल्या . घाणेकरांचे आजही लाखो चाहते आहेत . त्यामुळं या चित्रपटाला प्रेक्षकांचा कसा प्रतिसाद मिळतो हे पाहणं महत्त्वाचं ठरणार आहे .


बॉक्स ऑफिसवर ऐतिहासिक कमाई करणाऱ्या ‘बाहुबली २’ फेम अभिनेता प्रभासचा एक जुना चित्रपट कायद्याच्या कचाट्यात अडकला आहे . कर्नाटक येथील मधापूर पोलीस ठाण्यात प्रभासच्या ‘मिस्टर परफेक्ट’ या चित्रपटाचा निर्माता आणि इतर व्यक्तींच्या विरोधात कॉपी राइट कायद्यानुसार गुन्हा दाखल करण्यात आलाय . ‘मिस्टर परफेक्ट’ चित्रपट २०११ साली प्रदर्शित झाला होता . यात प्रभास व्यतिरिक्त तापसी पन्नू आणि काजल अग्रवाल यांच्याही भूमिका होत्या . वाचा : सुशांत तिला म्हणतो , ‘तू मला लग्नासाठी आधी का नाही विचारलं’ टॉलिवूड निर्माता दिल राजू आणि अन्य चार व्यक्तींविरोधात कॉपी राइट कायद्यानुसार गुन्हा दाखल करण्यात आला आहे . लेखिका श्यामला राणी यांनी मियापूर न्यायालयात अर्ज दाखल केला असून , यामध्ये त्यांच्या ‘ना मनसु निन्नू कोरे’ या पुस्तकाच्या कथेवरून ‘मिस्टर परफेक्ट’ चित्रपटाची निर्मिती करण्यात आल्याचे म्हटलेय . २०१० साली त्यांचे पुस्तक प्रकाशित झाले होते . निर्मात्यांनी परवानगी न घेता त्यांच्या पुस्तकावर चित्रपट तयार केल्याचा आरोप श्यामला यांनी केलाय . एका वृत्तपत्राला दिलेल्या मुलाखतीत श्यामला म्हणाल्या की , मी अनेक तेलगू निर्मात्यांना माझ्या ‘ना मनसु निन्नू कोरे’ पुस्तकाच्या कथेचे अधिकार विकण्याचा प्रयत्न केला . मात्र , ती कथा कोणीच विकत घेण्यास तयार नव्हते . २०१३ मध्ये टीव्हीवर ‘मिस्टर परफेक्ट’ चित्रपट पाहताक्षणी त्याची कथा माझ्या पुस्तकाच्या कथेशी हुबेहुब मिळतीजुळती असल्याचे माझ्या लक्षात आले . चित्रपटातील अनेक दृश्यं आणि संवाद माझ्या पुस्तकातून घेण्यात आले आहेत . वाचा : आणखी एक सेलिब्रिटी जोडपे घटस्फोटाच्या वाटेवर निर्माता दिल राजू यांचे टॉलिवूडमध्ये बरेच मोठे नाव आहे . ‘डीजे दुव्वाडा जगन्नाधाम’ आणि ‘फिदा’ हे या वर्षात प्रदर्शित झालेले त्यांचे चित्रपट बॉक्स ऑफिसवर हिट ठरले .


ग्राहकांना आकर्षित करण्यासाठी बाजारात कायम वेगवेगळ्या ऑफर्स जाहीर होत असतात . ऑनलाइन कंपन्याही यामध्ये मागे नाहीत . सध्या स्मार्टफोनच्या कंपन्यांमध्येही जोरदार स्पर्धा सुरु असताना कंपन्यांमध्ये आपला फोन विकण्यासाठी अक्षरशः चढाओढ सुरु असल्याचे दिसते . फ्लिपकार्टही आपल्या ग्राहकांना वेगवेगळ्या ऑफर्स देत ऑकर्षित करण्यात मागे नाही . नुकताच फ्लिपकार्टने आपला अनोखा सेल आयोजित केला असून त्यामध्ये स्मार्टफोनवर विशेष सूट देण्यात येणार आहे . त्यामुळे तुम्ही स्मार्टफोन घेण्याचा विचार करत असाल तर या ऑफर्स तुम्हाला माहित असायलाच हव्यात . पाहूयात कोणत्या मोबाईलवर किती सूट मिळू शकते . Samsung Galaxy S7 : हा स्मार्टफोन फ्लिपकार्टवर ५० टक्के डिस्काऊंटने उपलब्ध आहे . त्यामुळे हा फोन तुम्हाला केवळ २२ , ९९० रुपयांना मिळू शकतो . यामध्ये ईएमआयचा पर्यायही देण्यात आला आहे . यामध्ये दरमहा तुम्हाला कमीतकमी २ , ५५५ रुपये भरावे लागू शकतात . याशिवाय एक्सचेंज ऑफर घेतल्यास आणखी फायदा मिळू शकतो . Asus Zenfone Zoom : फ्लिपकार्टवर हा फोन ६० टक्के डिस्काऊंटने १४ , ९९९ रुपयांना खरेदी करता येणार आहे . एक वर्षाची वॉरंटी असलेला हा फोन ४ जीबी रॅमचा असून ६४ जीबी स्टोरेजचा आहे . OPPO F3 Plus : ओप्पोच्या या फोनवर २१ टक्के डिस्काऊंट मिळणार असून तो १७ , ९९० रुपयांना खरेदी करता येणार आहे . १ , ९९९ रुपयांच्या ईएमआयवर हा फोन खरेदी करता येणार आहे . Lenovo Phab 2 : लिनोव्हो कंपनीचे फोन मागच्या काही महिन्यात जोरदार गाजले आहेत . यांचा खपही मोठ्या प्रमाणात झाला . कंपनीच्या Lenovo Phab 2 या फोनवर चांगली ऑफर देण्यात आली असून २० टक्के डिस्काऊंटने १७ , ९९९ रुपयांना मिळणार आहे . Moto Z2 Play : मोटो कंपनीचा फोन फोटो काढण्यासाठी आणि व्हॉईससाठी स्पेशल म्हणून ओळखला जातो . त्यामुळे तरुणांमध्ये या फोनविषयी विशेष आकर्षण आहे . फ्लिपकार्टवर हा फोन २१ , ९९९ रुपयांना उपलब्ध आहे . याबरोबरच जुना फोन देऊन हा फोन खरेदी करणार असाल तर आणखी ऑफर दिली जाणार आहे .


वेगवेगळय़ा पर्यटन कंपन्यांबरोबर फिरायला जाण्यात सुरक्षितता असते . पण आपलं आपण सगळं नियोजन करून जाण्यात एक वेगळाच थरार असतो . परदेशात तर तो प्रकर्षांने जाणवतो . कुटुंबाबरोबर युरोपची ट्रिप करायचं ठरलं . तसं कामासाठी काही वेळा युरोपात थोडंफार फिरणं झालं होतं . तिथली शहरं आणि मुख्य म्हणजे तिथल्या ट्रेन , बस , ट्रॅम वगैरे प्रवाससेवांचा परिचय झाला होता . प्रत्येक देश आणि शहर जरी वेगळं असलं तरी एकदा का तिथल्या व्यवस्थेमागचं गणित लक्षात आलं की कुठल्याही शहरात – विशेष करून मध्य आणि पश्चिम युरोपात – तुम्ही सराईतासारखे फिरू शकता . फ्रान्स , जर्मनीसारख्या देशात फिरताना स्थानिक भाषा येत असेल तर सगळं अजूनच सोपं होऊन जातं . तसंच आता आंतरजालही इतकं प्रगल्भ झालंय की ठिकठिकाणच्या हॉटेलांविषयची नव्हे तर रेल्वेची वेळापत्रकं , भाडी , संग्रहालयांची प्रवेशशुल्कं , ती खुली असण्याच्या वेळा अशा सगळ्या लहानमोठय़ा गोष्टींची माहिती आपल्याला सोफ्यावर लोळतालोळताही सहज साध्य होते . हॉटेल बुक करता येते किंवा तिकिटंही काढता येतात . या सगळ्या जोरावर स्वतःच सगळं ठरवून युरोपची बारा - तेरा दिवसांची सहल नियोजित करायला आम्ही सरसावलो . अर्थात देशातील आणि परदेशातली सफर करण्यात एक मोठा फरक असतो . व्हिसा नामक कटकटीचा . याबाबतीत उगाच फाजील आत्मविश्वास न दाखवता आम्ही निमूटपणे एका छोटय़ा पण विश्वासार्ह व्यापार कंपनीच्या उंबरठय़ावर डोकं ठेवलं आणि ते म्हणतील ती कागदपत्रं त्यांच्या हवाली केली . वकिलातीत मुलाखती होऊन व्हिसा हातात पडल्यावर मात्र मी छप्पन्न इंच छाती काढून फिरायला लागलो . व्हिसाच्या मानानं आता उरलेली कामं तशी चिल्लर होती . विमानाची तिकिटं , युरेल पास , परदेशी चलन , सामान वगैरे . स्वतंत्रपणे ट्रिप करताना आपल्याला पूर्ण मोकळीक राहत असली तरी अर्थात ते करताना आपल्याला कधी त्रासातून जावंही लागतं . काही बाबतीत थोडा धोका असू शकतो . उदाहरणार्थ , आजकाल हॉटेल बुकिंग ऑनलाइन अगदी सहज होऊ शकतं . पण क्रेडिट कार्ड नंबर द्यावा लागणार असेल तर जोखीम येतेच . आणि फिरण्याची मोकळीक ठेवायची असेल तर आधी पैसे भरून बुकिंग केलं तर गडबड होऊ शकते . दुसरीकडे व्हिसाच्या अटींमध्ये बऱ्याचदा तिथल्या हॉटेलचं पक्क बुकिंग पाहिजे असतं . मग हा तिढा सोडविण्यासाठी क्रेडिट कार्ड नंबर किंवा आगाऊ पैसे न भरता कुठल्या हॉटेलांची पक्की बुकिंग मिळू शकतात याचा चाळणी घेऊन शोध करायला लागला . पाहायच्या ठिकाणापासून योग्य अंतर , परवडेल असं भाडं , खोली उपलब्धता आणि कार्डाचा नंबर किंवा आगाऊ पैसे न भरता पक्कं बुकिंग अशी आखुडशिंगी बहुदुधी गाय शोधण्यात बरेच तास आणि गिगाबाइट्स खर्ची पडले . स्वतंत्र नियोजनात मिळणारी मोकळीक कधी कधी थोडीशी आणीबाणीही निर्माण करू शकते . स्वित्र्झलडच्या इंटरलाकेनला असा एक अनुभव आला . तासभर भटकूनही हॉटेलची खोली मिळेना . जिथे खोल्या होत्या त्यांची भाडी इतकी होती , की पुढली ट्रिप गुंडाळून तिथूनच परतायला लागलं असतं . शेवटी युथ होस्टेलमध्ये एक फॅमिली रूम मिळाली . युथ होस्टेल असलं तरी खोलीचं भाडं बऱ्यापैकी होतं . पण तिथल्या रिसेप्शन मुलीने बरीच खटपट करून बऱ्यापैकी चांगल्या पॅकेजमध्ये आम्हाला सामावून घेतलं . अशीच धावपळ ट्रेनच्या तिकिटांविषयी एकदा झाली . यू . के . मध्ये आमचा ‘युरेल पास’ चालणार नव्हता . लंडनच्या किंग्ज क्रॉस स्टेशनवर पुढलं बुकिंग करायला गेलो तेव्हा नेमकं आम्हाला हवं त्या दिवसाची तिकिटं बरीच महाग होती . एक दिवस अलीकडच्या आणि पलीकडच्या दिवसांची तिकिटं एकदम स्वस्त . पण तिथल्या बुकिंग क्लार्कनेही खटपट करून त्यातल्या त्यात स्वस्त पर्याय निवडून दिला . स्वतंत्र नियोजनाखाली अजून एक ‘फ्लिप साईड’ म्हणजे तिथे आपणच सगळं करायचं असल्यामुळे कधी कधी वेळ जाऊ शकतो . दमल्यावर लंडनच्या किंग्ज क्रॉस स्टेशनवर तिथल्या ‘स्मार्ट कार्ड’च्या सिस्टीमशिवाय पर्यायच नाही . आम्ही आपले तिकिटाची बारी किंवा ऑटोमॅट शोधत हातो . शेवटी तिथे एक आपलाच तरुण भेटला आणि त्याने सगळं नीट समजावून सांगितलं . एकदा ती व्यवस्था लक्षात आल्यावर मात्रं सगळं लंडन टय़ूबनं अगदी छान भटकता आलं . कधीकधी हवं त्या ठिकाणी पोचायला थोडा जास्त वेळ लागतो . लंडनमध्ये ‘२२१ बी , बेक स्ट्रीट’ला जाताना असंच विचारत , शोधत जावं लागलं . पण तरी मी म्हणेन की एखादं ठिकाण असं फिरताना तुम्हाला ते जेवढं समजू शकतं तेवढं यात्रा कंपनीच्या सहलीत नाही समजू शकणार . यू . के . मध्ये भाडय़ानं घेतलेली गाडी चालवत भटकलो तेव्हा तिथे वाहन चालवण्याचा थरार , सगळ्या परिसराची होणारी ओळख , लोकांशी बोलण्याची संधी आणि मर्जीप्रमाणे हवं तिथे हवं तितका वेळ थांबणं याची मजा स्वतंत्र सहलीतच . सहलीतला आमचा पहिला मुक्काम होता जर्मनीतल्या म्युनिकला . बायको पूर्वी कामानिमित्त म्युनिकला राहिलेली , ते तिला खूप आवडलेलं शहर . मला त्या शहराचा फारसा परिचय नसला तरी तब्बल दहा वर्षांनी मी पुन्हा जर्मनीत पाऊल ठेवलं होतं . त्यामुळे माझ्यासाठी तो ‘नॉस्टॉल्जिक’ अनुभव होता . आणि मुलगी पहिल्यांदाच युरोपला आलेली असल्याने बटाटय़ाएवढे डोळे विस्फारून फिरत होती . अशा आपआपल्या वेगळ्या सुखद मानसिक अवस्थांमध्ये आम्ही म्युनिक पाहायला लागलो . शहराजवळच्या नॉयश्वानस्टाईनला राजवाडा आणि परिसर पाहिला . म्युनिक शहरातही इकडेतिकडे फिरलो . पण तिथे सर्वात छान काय विचारलं तर तिथल्या आल्टष्टाट्मधला – म्हणजे जुन्या शहरातला - ‘मारिएन प्लाट्झ’ हा भाग . बहुतेक सगळ्या शहरांच्या आल्टष्टाट्सारखा इथेही वाहनांना मज्जाव आहे . सगळीकडे छान फरसबंदी . जुन्या इमारतींमध्ये कलात्मकतेने बसवलेली आधुनिक दुकानं . उन्हाळा असल्याने उघडय़ावर खुच्र्या - टेबलं मांडलेले कॅफेज . निवांतपणे त्या भागात फिरावं , शॉपिंग करावं . वाटलं तर एखाद्या कारंज्याच्या चौथऱ्यावर जरा टेकावं किंवा स्ट्राँग ब्लॅक कॉफी पीत अर्धा - पाऊण तास कॅफेबाहेरच्या खुच्र्यावर नुसतंच बसून राहावं . आसपासच्या आपल्यासारख्याच निवांत लोकांकडे पाहात . दुपारी बाराचा सुमार असेल तर रमतगमत मारिएन प्लाट्झमधल्या टाऊनहॉलपाशी जावं . तिथल्या घंटाघरात एक मोठय़ा लाकडी बाहुल्या असलेलं घडय़ाळ आहे . बारा वाजायला येतात तेव्हा तिथे अनेक स्थानिक आणि पाहुण्या लोकांची गर्दी जमते . बाराच्या ठोक्याला त्या लाकडी बाहुल्या फिरायला लागतात . त्यातून एक बव्हेरिअन ऐतिहासिक कथा दर्शविली जाते . त्याचबरोबर घंटांचा सुंदर नाद ऐकायला मिळतो . शंभरहून अधिक वर्षांपूर्वी बसवलेल्या घडय़ाळाचा हा कठपुतळ्यांचा खेळ रोज होत असतो . म्युनिकहून पाय निघत नव्हता , पण दुसरीकडे स्वित्र्झलड खुणावत होतं . युरेलचा पास असल्याने इथे तिकिटं काढायची झंझट नव्हती . स्वित्र्झलडविषयी नव्याने आणि वेगळं काय सांगावं ? आपल्या हिमाचल प्रदेशासारखी देवभूमीच ती . एक दिवस युंगफ्राऊयोखचं शिखर पाहून तिथल्या बर्फात खेळून आलो . युरेलचा पास स्वित्र्झलडच्या ‘गोल्डन पास लाइन’ला चालतो हे समजल्यावर एक अख्खा दिवस छतापर्यंत काचा असलेल्या त्या पॅनोरॅमिक ट्रेनमधून भटकलो . हवं तिथे उतरावं . थोडा वेळ घालवावा आणि परत पुढली ट्रेन पकडावी . ट्रेनमध्ये निवांत कॉफी पीत , पुस्तक वाचत आसपासचं निसर्गसौंदर्य न्याहाळावं . इथपर्यंतच्या प्रवासाचं बायकोला आणि मला नावीन्य नसलं तरी यापुढल्या प्रवासाचं मात्र आम्ही दोघांनाही मुलीइतकंच अप्रूप होतं , कारण यापूर्वी यू . के . ला आम्ही कुणीच गेलो नव्हतो . मेनलँड युरोपातून इंग्लिश चॅनलखालच्या बोगद्यातून जाणाऱ्या ‘युरोस्टार’ रेल्वेनं लंडनला पोहोचायचं असं आम्ही ठरवलं होतं . त्यासाठी स्वित्र्झलडहून रेल्वेनं पॅरिसला गेलो . पॅरिसची रेल्वे स्टेशनं आणि तिथली अंडरग्राऊंड मेट्रोची व्यवस्था अतिशय गोंधळवणारी आहे . त्या बाबतीत जर्मनांशी तुलना करता फ्रेंचांचा कारभार खूपच गलथान आहे . त्यामुळे कसे तरी धक्के खात एकदाचे ‘युरोस्टार’च्या ट्रेनमध्ये विराजमान झालो . डब्यात आमच्या शेजारी एक इंग्लिश आजी - आजोबा होते . काही विचारलं तर आजी चांगली माहिती सांगत होत्या . टेक्नो - सॅव्ही होत्या . त्यांच्या आय पॅडवर सर्च मारून काय काय सुचवत होत्या . पॅरिसहून निघाल्यावर काही वेळाने गाडी बोगद्यात शिरली . अध्र्या - पाऊण तासाने गाडी बोगद्यातून बाहेर पडल्यावर आजोबा म्हणाले , ‘‘वी आर ऑन द इंग्लिश सॉइल ! ’’ आणि अंगात एक थरार आला . एका नव्या देशात पाऊल टाकल्याचा . आजीबाईंच्या मार्गदर्शनानुसार आम्ही हॉटेलला जाऊन पोचलो . खोली ठीक होती ; पण वॉश बेसिन ड्रेनच होत नव्हतं . त्यांच्यातल्या एकानं काही तरी खाटखूट केलं , पण होईना . रात्रीचे दहा वाजलेले . अगदी नावाजलेली बजेट हॉटेल्सची चेन . त्यामुळे असं काही होईल असं आम्हाला स्वप्नातही वाटलं नव्हतं . रिसेप्शनची शहाणी आम्हाला म्हणे , की आता प्लंबर सकाळीच येईल . तोपर्यंत अॅडजस्ट करा . अरे , काय अॅडजस्ट करा ? सकाळी चूळ तरी भरायला नको का ? दुसरी खोली मागितली तर म्हणे सगळ्या फुल आहेत . मग आम्ही हॉटेलच सोडायचं ठरवलं . तिथूनच फोन करून एक खोली मिळवली ; पण तिथे जायला टॅक्सीचे तीस पौंड लागणार होते ! रिसेप्शनिस्ट बया म्हणे आम्ही नाही देऊ शकत . तेव्हा माझं भारतीय रक्त उसळलं . तिला अगदी शांतपणे पण ठामपणे सांगितलं , की तू टॅक्सीचे पैसे दिले नाहीस तर मी रात्रभर इथेच उभा राहीन . ‘‘आय प्रॉमिस ! ’’ तिला म्हणालो . या सत्याग्रहांच्या धमकीचा परिणाम झाला . तिने आत जाऊन बॉसला फोन लावला . मग बाहेर येऊन टॅक्सी बोलावली . आम्ही तिला दिलेले खोलीच्या भाडय़ाचे पैसे तिने परत दिले आणि तिने टॅक्सी ड्रायव्हरला तीस पौंड दिल्यावरच आम्ही तिथून निघालो . नशिबानं दुसरं हॉटेल चांगलं निघालं . सकाळी ताजेतावाने होऊन भरपेट न्याहरी केली आणि लंडन पाहायला बाहेर पडलो . पुढल्या प्रवासाची तिकिटं काढायची होती म्हणून परत किंग्ज क्रॉस स्टेशनला गेलो . तिकिटं काढून झाल्यावर मुलगी आणि तिच्याबरोबरीनं बायकोही प्लॅटफॉर्म नंबर ९३ / ४ धुंडाळायला लागल्या . दोघीही हॅरी पॉटर फॅन्स . हॅरी पॉटरच्या पुस्तकातला हा काल्पनिक रेल्वे प्लॅटफॉर्म व्यावसायिक कल्पकतेनं किंग्ज क्रॉस स्टेशनातच तयार केला आहे . कथेतला हा प्लॅटफॉर्म इतरांना दिसत नाही . दोन प्लॅटफॉर्मच्या मध्ये तो असतो . म्हणून त्याचा क्रमांक ९३ / ४ . जादूचं शिक्षण घ्यायला जाणारे हॅरी पॉटर आणि त्याचे मित्र वगैरे दोन प्लॅटफॉर्ममधल्या भिंतीवर सामानाची ट्रॉली घेऊन धडकतात आणि इथून अदृश्य होऊन जादूई प्रदेशातल्या रेल्वे प्लॅटफॉर्मवर अवतरतात . तिथल्या भिंती एक अर्धवट भिंतीत शिरलेली भासावी अशी ट्रॉली लावली आहे . गळय़ात हव्या त्या रंगाचा स्कार्फ घालून , हातात जादूची कांडी घेऊन तिथे कुणालाही फुकटात आपला फोटोही काढून घेता येतो . त्यांचा एक मदतनीस फोटोसाठी पोझ द्यायला मदत करतो . तिथे फोटो काढायला मोठी लाइन होती . प्रत्येकाची तीन - चार मिनिटं धरली तरी तास - दीड तास नक्कीच जाणार . पण हौसेला मोल नाही . मुलगी आणि बायको लायनीत उभ्या राहिल्या . मी आपला त्यांच्या पर्स वगैरे घेऊन जवळच एका खांबापाशी सरळ जमिनीवर फतकल मारून जो बसलो , तो त्यांचा नंबर आल्यावरच फोटो काढायला उठलो . त्यानंतर दिवसभर टय़ूबने ठिकठिकाणी जायचं आणि आसपास पाय तुटेस्तोवर फिरायचं हाच उद्योग . वेस्टमिन्स्टर अॅबे , बिग बेन , लंडन आयचं चक्र , राजवाडय़ावरचा ‘चेंज ऑफ गार्ड्स’ सेरेमनी , जेम्स पार्क , सेंट पॉलचं कॅथ्रेडल , पिकॅडली सर्कस हे सगळे भाग पाहिले . शरलॉक होम्सच्या पत्त्यातील बेकर स्ट्रीटमधली ‘२२१ बी’ ही घर क्रमांकाची पाटी , घराच्या दारावर चिकटवलेली १८८८ सालची एक काल्पनिक ‘पोलीस नोटीस’ , घराशेजारची ‘हडसन रेस्टॉरंटची’ काल्पनिक पाटी पाहून पुन्हा एकदा इंग्लिश लोकांच्या कल्पकतेचं कौतुक वाटलं . आणि लंडनच्या प्रेमात पडलो . आतापर्यंत जी मोठी शहरं पािहली त्यांत लंडनच सर्वात जास्त आवडलं . लंडनहून ट्रेनने निघून आम्ही इंग्लंडच्या वायव्येच्या ‘कंब्रिया’ प्रांतातल्या ‘लेक डिस्ट्रिक्ट’ या डोंगराळ भागात वसलेल्या केंडल या छोटय़ा टुमदार शहरात पोचलो . निघताना लंडनच्या भव्यतेने भारावलेलो होतो . आणि आता केंडलसारख्या इंग्लिश मातीत घट्ट मुळं धरून ठेवलेल्या भागात आम्ही आलो . लंडनच्या मेगा सिटीची लगबग आणि लोकांचा शहरी तुटकपणा लंडनमध्येच राहिला होता . इथे जाणवत होता छोटय़ा ठिकाणचा निवांतपणा , बोलकेपणा . या सहलीतला एक विशेष म्हणजे परदेशात गाडी चालवण्याचा अनुभव . आतापर्यंत जर्मनीला अनेकदा जाऊनही तिथे गाडी चालवण्याचं धाडस कधी केलं नव्हतं . एक तर तिथल्या रहदारीचा वेग , वेगळय़ा पद्धती , वेगळे नियम आणि मुख्य म्हणजे ‘लेफ्ट हॅण्ड ड्राइव्ह’ – म्हणजे आपल्यापेक्षा रस्त्याच्या उलट बाजूने वाहनं चालवायची पद्धत . पण यू . के . मध्ये आपल्यासारखंच ‘राइट हॅण्ड ड्राइव्ह’ असल्याने या वेळी परदेशात गाडी चालवायचा अनुभव घ्यायचाच असं ठरवलं होतं . केंडलला पोचल्यावर आधी कार रेन्टल एजन्सीत जाऊन गाडी भाडय़ानं घेतली . फॉर्म भरणे , लायसन्सची पडताळणी वगैरे सोपस्कार पार पडले . तिथल्या मुलीने गाडीची सिस्टीम , जी . पी . एस् . वगैरे सगळं समजावून सांगितलं . मी चावी फिरवून इंजिन सुरू केलं . आणि भीतीनं अंगाचं पाणी पाणी झालं . मुख्य भीती , तिथल्या काटेकोर नियमांत आपण काही तरी , चूक करू हीच . त्यात केंडल शहर जुनं आणि छोटंसं आहे . बहुतेक सगळय़ा अरुंद गल्ल्या . त्यामुळे खूप ठिकाणी एकदिशामार्ग . जी . पी . एस् . मधली ती बाई मार्गदर्शन करीत होती . पण सगळंच नवं असल्यामुळे तिच्या बोलण्यावर लक्ष ठेवणं , इतर वाहनांचा अंदाज घेणं , वेळेत योग्य ठिकाणी वळणं वगैरे गरजेचं होतं . बरं तिथे आपल्यासारखा हात बाहेर काढून मागच्याला ‘जरा थांब’ म्हणून विनंती करण्याचीही पद्धत नाही . आणि काही झालं तरी हॉर्न वाजवायचा नाही हे सारखं स्वतःला सांगत राहायचं . त्यामुळे तिथून केंडलमधल्या ‘शेक्सपिअरइन’ हॉटेलला पोचेपर्यंत तारांबळ उडालेली होती . पण आश्चर्य म्हणजे तासाभरात बऱ्यापैकी आत्मविश्वास आला . शेवटपर्यंत मनावर थोडा ताण जरी राहिला तरी तिथे गाडी चालवताना खूप मजा आली . नंतर बायकोनंही जरा गाडीवर हात साफ करून घेतला . पुढचे दोन दिवस लेक डिस्ट्रिकमध्ये गाडीनं भटकलो . लेक डिस्ट्रिक्ट अतिशय सुंदर आहे . नावाप्रमाणेच तिथे खूप तलाव आहेत . डोंगराळ भागातून वळणावळणाचे रस्ते . भरपूर हिरवळ . परिसर अतिशय शांत - निवांत आणि अप्रतिम सृष्टिसौंदर्य , कॉकरमाऊथ नावाच्या लहानशा गावात विल्यम वर्डस्वर्थचं स्मारक आहे . वर्डस्वर्थचा जन्म जिथे झाला , त्याची बहीण आणि सखी डोरोथीबरोबर त्याचं बालपण जिथे गेलं ती वास्तू जतन करून ठेवली आहे . तिथे एक जुन्या पद्धतीचं , जुनी भांडीकुडी आणि इतर साहित्य असलेलं स्वयंपाकघर मांडलंय . जुनं फर्निचर , कागदपत्रं आहेत . एका मेजावर पीसवाला , बोरू , दौत आणि कागद ठेवलेले असतात . आपण हातानं तो बोरू वापरून बघू शकतो . असंच केस्विक नावाचं अजून एक छोटंसं टुमदार गाव होतं . तिथे नाटकाचं एक छोटंसं थिएटर आणि त्याला लागून रेस्टॉरंट होतं . संध्याकाळची सातची वेळ होती . आम्ही चहा मागितला तेव्हा वेट्रेसच्या चेहऱ्यावर आश्चर्य दिसलं . ‘‘चहा म्हणजे नुसता चहा ? ’’ आम्ही हो म्हटलं . हसू दाबत ती निघून गेली . हळूहळू माणसं जमायला लागली . तिथलं काही वेळात सुरू होणारं नाटक पाहायला ते जमत होते . तेव्हा लक्षात आलं की ती त्यांची ‘सपर’ची वेळ होती . नाटकाआधी लोक जेवून घेत होते . म्हणूनच वेट्रेस गोंधळात पडली . रेस्टॉरंटमध्ये नाटकाची परंपरा टिकवून ठेवण्यासाठी काम करणाऱ्या स्थानिक संस्थेची पोस्टर्स लावलेली होती . नाटकांचं महत्त्व , ती टिकवण्यासाठी संस्था करीत असलेली कामं , देणग्यांची गरज वगैरे गोष्टी त्या पोस्टर्सवर होता . आत होणारा प्रयोगही त्यांनीच आयोजित केला होता . अपेक्षेप्रमाणे तिथे म्हातारी जोडपीच होती . पण तरुण आणि मध्यवयीन लोकांची संख्याही बरीच होती . खास इंग्लिश पद्धतीचा चहा त्या थंड वातावरणात पिऊन आम्ही बाहेर पडलो . थिएटरजवळच एक छान तळं होतं . अशाच एका तलावाच्या काठावर आपण उभे आहोत . संध्याकाळ झालेली आहे . अधूनमधून आपल्या लाडक्या कुत्र्याला घेऊन फिरायला बाहेर पडलेले स्थानिक दिसतायत . बाजूच्या एका कुरणात पंधरा - वीस लठ्ठ मेंढय़ा सुस्तपणे बसलेल्या आहेत . तळय़ाचं पाणी स्तब्ध आहे . किंचित बोचरी झालेली थंड हवाही स्तब्ध आहे . आपण तळय़ावर नजर टाकतो . पाण्यापासून थोडय़ाशाच उंचीवरून काही पक्षी उडत जाताना दिसतात . पलीकडच्या तीरावर हिरव्या गर्द झाडीत असलेलं एक टुमदार घर दिसतंय . आणि आपण मंत्रमुग्ध होऊन तसेच उभे आहोत . इथून परतायला कुणाचं मन होणार ? पुन्हा एकदा अनिच्छेनं ते ठिकाण सोडलं आणि गाडी चालवत स्कॉटलंडकडे निघालो . लेक डिस्ट्रिक्ट मागे पडला , तसं त्याचं सौंदर्यही . आता एम सिक्स या हायवेने चाललो होतो . अंतर झपाटय़ानं कापलं जात होतं . पण परिसरात विशेष पाहण्याजोगं काही नव्हतं . अधूनमधून इंडस्ट्रियल भाग दिसत होते . मग ग्लासगो शहर लागलं . महाकाय शहर , प्रचंड रहदारी आणि हायवेचं मोठं काम चाललेलं . त्यामुळे ट्रॅफिक जॅम . मुंगीच्या गतीनं ग्लासगो ओलांडायलाच पाऊण तास लागला . त्यानंतर आम्ही स्कॉटिश हायलॅण्ड्सच्या दिशेनं निघालो . परिसर हळूहळू डोंगराळ व्हायला लागला . वळणावळणाच्या , चढउताराच्या रस्त्यांवरून आत जात होतो आणि अचानक परिसर बदलला . स्कॉटिश हायलॅण्ड्स म्हणजे जादूई परिसर . मंतरलेला . अगदी अनोखी दुनिया . कमी वनस्पती असलेले उंच उंच डोंगर . त्या डोंगरातले ‘ग्लेन्स’ म्हणजे दऱ्या . त्यांतून नागमोडी वाहणारे लहान - मोठे ओढे . हवा अतिशय थंड आणि भरपूर वारं . कुठे कुठे ढगांचे पुंजके डोंगरमाथ्यावर विसावलेले . जुलै महिना असूनही डोंगरावर अधूनमधून हिम दिसतंय . अक्षरशः जादूई प्रदेशात असल्यासारखं . तिथे फिरताना एका ठिकाणी रेल्वेचा जुना दगडी पूल पाहिला . हॅरी पॉटरच्या कुठल्याशा सिनेमात याचं शूटिंग आहे . जादूई पाश्र्वभूमीवरच्या हॅरी पॉटरचं शूटिंग स्कॉटलंडमध्ये होणं हे क्रमप्राप्तच होतं . स्कॉटलंडमधले ते तीन दिवस मंत्रमुग्ध अवस्थेतच गेले . तिथले मोठेमोठे लोख्स . ‘लोख’ म्हणजे स्कॉटिश भाषेत ‘लेक’ इथले हे लोख म्हणजे सरोवरच आहेत . विस्तीर्ण . आसपासचा प्रदेश मोहिनी घालणारा . एका थोडय़ा उंचीवरच्या ठिकाणावरून दिसणारं क्षितिजापर्यंत पसरलेल्या टेकडय़ांचं आणि मधेमधे उमटलेल्या लोख्सचं दृश्य मला वाटतं मी कधीच विसरणार नाही . अशा संमोहित अवस्थेतच स्कॉटलंडहून माघारी निघालो . पुन्हा केंडलला जाऊन भाडय़ाची गाडी परत केली . मनावरचं दडपण उतरलं . आता ट्रेनने परत लंडनला तिथून मायदेशी . आपल्या घरी . बारा - तेरा दिवसांची ही छोटीशी युरोपची सहल . मोजक्याच ठिकाणांची . फार दिवसांपासून मनात असलेली . ‘एकदा करायचिये . . ’ असं जिच्याविषयी म्हणत आलो ती . सार्थक . . सफळ . संपूर्ण . . प्रसाद निक्ते response . lokprabha @ expressindia . com सौजन्य : लोकप्रभा


नोकियाच्या ३३१० ची सगळेच आतुरतेने वाट पाहत होते . हा फोन रिलाँच करण्यात येणार असल्याची बातमी वा - यासारखी पसरली . हल्ली जो तो स्मार्ट फोन वापरत असला तरी या जुन्या फोनशी अनेकांची इमोशनल अटँचमेंट जोडली होती . बार्सेलोना येथे झालेल्या मोबाइल वर्ल्ड काँग्रेसमध्ये नोकियाने आपल्या या जुन्या फोनचे रिलाँचिंग केलं . ठरल्याप्रमाणे रविवारी या कार्यक्रमाचे फेसबुक आणि युट्युबवर प्रक्षेपण दाखवण्यात आले . नोकिया ३३१० च्या नव्या लूकने सगळ्यांनाच वेड लावले आहे . नव्या रंगात आणि नव्या ढंगात हा फोन उपलब्ध होणार आहे . २ . ४ इंचाचा डिस्प्ले , ड्युएल सिम आणि २ मेगापिक्सेल कॅमेरा असे या फोनचे वैशिष्टये असणार आहे . त्याच बरोबर मायक्रो एसडी स्लॉटही असणार आहे . या फोनचा युएसपी होता ती दीर्घ बॅटरी लाईफ आणि अपेक्षेप्रमाणे २२ तासांपर्यंतचा टॉक टाईम आणि १ महिन्यापर्यंत सँडबाय बॅटरी लाईफचा दावा नोकियाने केला आहे . विषेश म्हणजे या फोनमधला सगळ्यांचा आवडता स्नेक गेम अपडेटेड व्हर्जेनमध्ये या फोनमध्ये उपलब्ध आहे . लाल , निळा , पिवळा आणि करड्या रंगात हा फोन उपलब्ध आहे . ३ हजार ४०० रुपयांच्या आसपास या फोनची किंमत असणार आहे . या फोनचं रविवारी रिलाँचिंग करण्यात आलं असलं तरी भारतात मात्र जून किंवा मेमध्ये हा फोन उपलब्ध होणार असल्याचे म्हटले जातेय . मोबाइल वर्ल्ड काँग्रेसमध्ये नोकियाने आपल्या ३३१० बरोबर नोकिया ६ , नोकिया ५ आणि नोकिया ३ या फोनचे लाँचिंग केलं . त्यातला नोकिया ६ हा फोन चीनमध्ये आधीच लाँच करण्यात आला होता . स्मार्टफोनच्या जमान्यात नोकिया कधीच मागे पडली . पण या फोनच्या लाँचिंगमुळे मोबाईल मार्केटवर पुन्हा एकदा या कंपनीला राज्य गाजवण्यास यश येईल की नाही हे पाहण्यासारखे ठरेल .


अपेक्षा टाकळे , सुशांत साईल स्पर्धेतील सर्वोत्तम खेळाडू मुंबई : पुण्याच्या राजमाता जिजाऊने मुंबईच्या शिवशक्तीवर ३१ - २७ असा विजय मिळवत शिवाई प्रतिष्ठान आयोजित राज्यस्तरीय कबड्डी स्पर्धेच्या महिला गटाचे विजेतेपद पटकावले , तर पुरुषांमध्ये अंकुरने अमर क्रीडा मंडळाला ४० - २५ असे नमवून जेतेपदावर नाव कोरले . शिवशक्तीची अपेक्षा टाकळे आणि अंकुरचा सुशांत साईल स्पध्रेतील सर्वोत्तम खेळाडू ठरले . मुंबईतील ना . म . जोशी मार्गावरील श्रमिक जिमखाना मैदानावर झालेल्या या स्पध्रेत महिलांच्या अंतिम सामन्यात पहिल्या सत्रात राजमाताकडे १२ - ८ अशी नाममात्र आघाडी होती . दुसऱ्या डावात शिवशक्तीने रंगत निर्माण केली . परंतु सायली केरीपाळेचा अष्टपैलू खेळ , त्याला स्नेहल शिंदे , नेहा घाडगे यांची मिळालेली चढाईची , तर पालवी जमदाडे , अंकिता जगताप यांच्या पकडींची साथ यामुळे राजमाताने बाजी मारली . पूजा यादव , अपेक्षा टाकळे , पौर्णिमा जेधे यांची प्रयत्नांची शर्थ अपयशी ठरली . पुरुषांच्या अंतिम सामन्य्ऋात अंकुरने सुरुवातीपासून आक्रमक खेळ करीत विश्रांतीपर्यंत १८ - १० अशी आश्वासक आघाडी घेतली होती . सुशांत साईल , अजय देवाडे यांच्या झंझावाती चढाया , त्याला किसन बोटे , मिलिंद कोलते यांच्या पकडींची भक्कम साथ यामुळे हे शक्य झाले . उत्तरार्धात हाच जोश कायम राखत त्यांनी विजयाचा कळस चढवला . संकेत सावंत , रोहित अधटराव , नितीन विचारे यांचा खेळ या सामन्यात त्यांच्या लौकिकाला साजेसा झाला नाही . पुरुषांमध्ये रोहित अधटराव आणि संकेत सावंत या अमरच्या खेळाडूंना अनुक्रमे स्पर्धेतील सर्वोत्तम चढाई व पकडीचे पारितोषिक देण्यात आले . महिलांमध्ये महात्मा गांधी संघाची पूजा किणी सर्वोत्तम चढाईपटू आणि राजमाताची सायली केरीपाळे सर्वोत्तम पकडपटू ठरली .


मनोज नाइट श्यामलन हा भारतीय नावाचा संपूर्ण अमेरिकी दिग्दर्शक त्याच्या ‘सिक्स्थ सेन्स’ आणि ‘साईन्स’ या चित्रपटांनी वारेमाप गौरविला गेला . इतका की पुढल्या वीस वर्षांमध्ये त्याचा दबदबा चित्रपटसृष्टीत असेल असे भाकीत नव्वदोत्तरी दशकात वर्तविले गेले . या दोन चित्रपटांच्या यशोशिखरानंतर मात्र त्याच्या चित्रपटातील मंत्र हरवत गेला आणि ‘लेडी इन द वॉटर’पासून त्याने एकापेक्षा एक वाईट चित्रपट बनवत आपल्याबाबतचे भाकीत खोटे पाडले . ‘द हॅपनिंग’ , ‘लास्ट एअरबेंडर’ या खूप सुमार चित्रपटानंतर प्रेक्षकांचे त्याच्या सिनेमाबाबतचे कुतूहल संपुष्टात आले . ‘व्हिलेज’ किंवा विल स्मिथला घेऊन केलेला ‘आफ्टर अर्थ’ या सिनेमांना आपल्या यादीतून डावलण्याकडे सर्वाचा कल होता . यंदा ( आपल्याकडेही ) आलेला ‘स्प्लिट’ त्याने आधी बनविलेल्या सर्व वाईट चित्रपटांची पापं धुऊन काढणारा ठरला असून , तब्बल दोन दशकांनंतर मंत्र गवसलेला श्यामलन पाहायला मिळालेला आहे . सुरुवातीपासून या दिग्दर्शकाने रूढ चित्रप्रकारांमध्ये प्रयोग करीत रुळलेल्या डोळ्यांना आणि डोक्याला नवे काहीतरी पाहायला मिळेल यासाठी आटापिटा ठेवला . त्यामुळे भूतकथा , परिकथा , एलिअनपट , सुपरहीरोपट यांच्या असाधारण , अकल्पित आवृत्त्यांनी त्याचा प्रचंड मोठा चाहतावर्ग झाला . मध्यंतरी एका लिफ्टमध्ये अडकलेल्या व्यक्तींमध्ये भूत असणाऱ्या ‘डेव्हिल’ या रहस्यचित्रपटाची पटकथा त्याने रंगविली होती . डेव्हिलचे कौतुकही झाले होते . पण ‘स्प्लिट’ने त्याला पुन्हा पूर्वीच्या मार्गावर आणून ठेवले आहे . ‘स्प्लिट’चा विषय अजिबात नवा नाही . दुभंगलेल्या व्यक्तिमत्त्वाचे ( मल्टिपल पर्सनल डिसॉर्डर ) कित्येक सायकोलॉजिकल थ्रिलर ( फाइट क्लब , मिस्टर ब्रुक्स , आयडेंटिटी ) यापूर्वी यशस्वी झालेले आहेत . पण ‘स्प्लिट’मधली मांडणी आणि थरार श्यामलनच्या नियमानुसार ठरतो . चित्रपटाला सुरुवात होते एका वाढदिवसाच्या सोहळ्यातून एक वडील आपल्या क्लेअर आणि मार्सिया नावाच्या दोन तरुण मुलींना घरी घेऊन जाण्यासाठी आलेल्या प्रसंगातून . या दोघी आपल्यासोबत सोहळ्यात सर्वात एकलकोंडय़ा वावरणाऱ्या केसी हिलाही घेऊन निघतात . या साध्याच प्रसंगाला भीषण वळण लागते , ते मुली गाडीत बसल्यानंतर त्यांच्या वडिलांच्या जागी चालक म्हणून अपरिचित व्यक्ती दिसल्यानंतर . आपले अपहरण झाले आहे , हे कळायच्या आतच त्यांची रवानगी अपहरणकर्त्यांकडून मूच्र्छावस्थेत केली जाते . त्या तिन्ही मुलींना जाग येते ती ननायक डेनिस ( जेम्स मॅकअव्हॉय ) याच्या तावडीत अज्ञात ठिकाणी बंदिस्त अवस्थेत . हा डेनिस साधीसुधी व्यक्ती नसून केव्हिन नावाच्या व्यक्तीच्या अंतरंगात असलेल्या तब्बल २३ व्यक्तिमत्त्वांपैकी एक िहस्र व क्रूर व्यक्ती आहे . त्यानेच या तिघींचे अपहरण केले आहे . मात्र या अपहरणानंतर तिन्ही मुलींवर अत्याचाराचे सत्र होत नाही , कारण काहीच क्षणांमध्ये अपहरणकर्त्यां डेनिसऐवजी २३ व्यक्तिमत्त्वांपैकी कोणतेही व्यक्तिमत्त्व समोर येते आणि त्यात भले - बुरे - सामान्य - असामान्य असे सारेच असल्याने अपहरण झालेल्या दोघी विचित्र वागणाऱ्या अपहरणकर्त्यांच्या अवतारानेच ढेपाळून जातात . एकलकोंडी केसी मात्र या विचित्रपणाला न बधता धीटपणे प्रत्येक व्यक्तिमत्त्वाला सामोरी जाते . चित्रपटाच्या कथेतील रहस्याला ताणणारी आणि त्याला अधिक धारदार करणारी केव्हिनची मानसोपचारतज्ज्ञ डॉ . फ्लेचर ( बेट्टी बकली ) हिची भूमिका महत्त्वाची आहे . तिच्या संवादातूनच केव्हिनच्या आजाराची पाश्र्वभूमी लक्षात येते . वर्षांनुवर्षे त्याला सल्ला देत असल्याने ती त्याच्यातल्या प्रत्येक व्यक्तिमत्त्वाशी परिचित असते . चित्रपटात तेवीसच्या तेवीस व्यक्तिमत्त्व आकडय़ानुरूप दाखविलेली नाहीत . बाईचे कपडे परिधान करणारी पॅट्रिशिया आणि तोतरा बोलणारा नऊ वर्षांचा हेडविग या व्यक्तिमत्त्वांचा ठळक परिचय दाखविला आहे . शिवाय केविन आणि डॉ . फ्लेचर यांच्या संवादामध्ये ‘बिस्ट’ नावाच्या एका नव्या राक्षसी ( चोविसाव्या ) व्यक्तिमत्त्वाची जडणघडण होत असल्याची चर्चाही आली आहे . फ्लेचर ही शक्यता धुडकावून लावते . केव्हिनच्या आतील व्यक्तिमत्त्वांचा समूह आणि अपहरण केलेल्या मुलींच्या प्रकाराने फ्लेचर खोटी आणि केव्हिनची शक्यता खरी ठरू पाहते आणि चित्रपट श्यामलनच्या खास प्राकृतिक वळणांवर दाखल होतो . चित्रपटातला थरार हादेखील श्यामलनच्या संयत दृष्टिकोनातून सुरू राहतो . मानवी मनाविषयीची कथानकात आणि व्यक्तिरेखेद्वारे सुरू राहणारी चर्चा ही महत्त्वाची आहे . मानवी मनाची शक्ती किंवा हतबलता व्यक्तीच्या शरीराला कोणत्याही स्वरूपात नेऊ शकते , असा दावा इथे डॉक्टर फ्लेचर करते . अपहरण झालेल्या तिन्ही मुलींच्या मनःशक्तीत दोन टोकाचा फरक आहे . सुखवस्तू घरात वाढलेल्या आणि आनंदी वातावरण लाभलेल्या दोन मुली आपल्यावर आलेल्या संकटाचा सामना कसा करतात आणि भीषण अत्याचाराचा आयुष्यात लहानपणापासून पाठलाग झालेली केसी आलेल्या परिस्थितीत धैर्य न गमावता पुढे जात राहते . जेम्स मॅकअव्हॉय याच्या अभिनयाने अनेक कलाकार असूनही हा सिनेमा एकपात्री बनला आहे . मनोभय आणि मनोबल यांच्या सीमारेषेवर प्रवास करणाऱ्या या चित्रपटाचा सिक्वेल नुकताच जाहीर झाला आहे . दर्जाबाबत तो या चित्रपटाचा इक्वल असला , तर श्यामलनबाबतचे वीस वर्षांपूर्वीचे भाकीत काही अंशी खरेही ठरण्याची शक्यता आहे .


जॉन अब्राहम आणि टायगर श्रॉफ दोघेही फिटनेसचे वेडे आहेत , हे सगळ्यांनाच माहीत आहे . त्यामुळे दोघांचे एकमेकांशी पटले नाही तरच नवल ! मध्यंतरी " गार्नियर ' या ब्रॅण्डच्या जाहिरातीसाठी दोघे एकत्र आले होते . त्या वेळी या दोघांच्या गप्पा रंगल्या . त्यानंतर जॉन म्हणाला , " मी टायगरची जीवनपद्धती आणि चपळतेचा प्रशंसक आहे . त्याच्यासोबत एका जाहिरातीसाठी काम करण्याचा अनुभव खूपच चांगला होता . तो अतिशय मेहनती आणि उत्साही आहे . त्याच्याकडून मला अनेक गोष्टी समजल्या . '


दक्षिण आफ्रिकेविरुद्ध वन - डे मालिकेत ४ - १ अशी विजयी आघाडी घेत भारताने कसोटी क्रिकेट पाठोपाठ वन - डे क्रमवारीतही पहिलं स्थान पटकावलं आहे . आफ्रिकेविरुद्ध पाचव्या सामन्यात ७३ धावांनी विजय मिळवल्यानंतर आयसीसीने आपली ताजी आकडेवारी जाहीर केली , यात भारताला पहिलं स्थान मिळालं आहे . या मालिकेतल्या शेवटच्या सामन्यात जरी आफ्रिकेने विजय मिळवला तरीही भारताच्या पहिल्या क्रमांकाला कोणताही धोका नसल्याचंही समजतंय . आफ्रिकेविरुद्ध ६ वन - डे सामन्यांची मालिका सुरु होण्याआधी भारतीय संघ वन - डे क्रमवारीत ११९ गुणांसह दुसऱ्या स्थानावर होता . तर दक्षिण आफ्रिका १२१ गुणांसह या क्रमवारीत पहिल्या स्थानावर होतं . विराट सेनेने आफ्रिकेच्या मैदानात मिळवलेला ४ - १ हा मालिका विजय त्यांना क्रमवारीत पहिल्या क्रमांकावर घेऊन येण्यासाठी फायदेशीर ठरला आहे . अवश्य वाचा – विराट विक्रम – द . अफ्रिकेमधला भारताचा 25 वर्षांतला पहिला मालिका विजय या मालिकेतला शेवटचा सामना जिंकल्यास भारताच्या खात्यात आणखी एक गुणाची वाढ होणार असून , आफ्रिकेच्या खात्यातला एक गुण वजा होईल . सध्या दक्षिण आफ्रिकेच्या पाठीमागे इंग्लंड आणि न्यूझीलंड हे संघ आहेत . आयसीसीची सध्याची वन - डे क्रमवारी पुढीलप्रमाणे – १ ) भारत – १२२ गुण २ ) दक्षिण आफ्रिका – ११८ गुण ३ ) इंग्लंड – ११६ गुण ४ ) न्यूझीलंड – ११५ गुण ५ ) ऑस्ट्रेलिया – ११२ गुण ६ ) पाकिस्तान – ९६ गुण ७ ) बांगलादेश – ९० गुण ८ ) श्रीलंका – ८४ गुण ९ ) वेस्ट इंडिज – ७६ गुण १० ) अफगाणिस्तान – ५३ गुण ११ ) झिम्बाब्वे – ५२ गुण १२ ) आयर्लंड – ४४ गुण


दिवसभरातील एकूण वेळापैकी जास्त वेळ ऑफीसमध्ये असणाऱ्यांची संख्या दिवसेंदिवस वाढत आहे . कामाचा वाढता ताण आणि तो सांभाळताना होणारी तारांबळ नेहमीचीच . आता इतके तास एका ठिकाणी बसायचे म्हणजे त्याठिकाणी योग्य त्या सोयीसुविधाही हव्यात ना . त्यानुसार बहुतांश ऑफीसेसमध्ये एअर कंडिशनर असतोच . मुंबईसारख्या शहरात तर उकाड्यामुळे हा एअर कंडिशनर जणू आवश्यकच असतो . ही गार हवा शरीराला चांगली वाटत असली तरीही आरोग्याच्यादृष्टीने ती अजिबात चांगली नाही . या थंड हवेचे आरोग्यावर अनेक दुष्परिणाम होत असल्याचे काही अभ्यासांमधून समोर आले आहे . ‘अलबामा यूनिवर्सिटी’ने केलेल्या पहाणीनुसार एअर कंडीशनरच्या वापरामुळे लठ्ठपणा वाढतो . थंड ठिकाणी आपल्या शरिरातील उर्जा खर्च होत नाही . त्यामुळे शरिरातील चरबी वाढण्यास सुरूवात होते . पाहूया काय तोटे आहेत आणि त्यापासून वाचण्यासाठी तुम्ही काय करायला हवे त्याबद्दल… १ . थंड वातावरणाचा परिणाम हा शरिरातील सांध्यांवर होत असतो . थंडाव्यामुळे गुडघे , हात , मान यांचे स्नायू आखडले जातात आणि ते दुखतात . त्यामुळे तुमच्या ऑफीसमध्ये सतत एसी चालू असेल आणि तिथे बसण्यावाचून तुमच्याकडे काही पर्याय नसेल तर एकाच जागी जास्त वेळ बसणे टाळा . शरिराच्या दुखत असलेल्या भागाची हालचाल करण्याचा प्रयत्न करा . २ . एसीमुळे डोळे कोरडे पडण्याचीही समस्या उद्भवू शकते . अशाप्रकारे डोळे कोरडे पडल्याने डोळ्यातून पाणी येणे , जळजळ होणे , खाज येणे ही लक्षणे दिसून येतात . असे होत असेल तर वेळीच डॉक्टरांचा योग्य तो सल्ला घ्या . या समस्येसाठी ओमेगा ३ अॅसिड अतिशय उपयुक्त असते . याशिवाय ठराविक वेळाने डोळ्यांची हालचाल आणि काही व्यायाम करावेत . तसेच डोळे वारंवार पाण्याने धुवावेत . ३ . एअरकंडिशनरमुळे श्वसनाशी निगडीत त्रासही मोठ्या प्रमाणात उद्भवतात . एसीच्या फिल्टरमध्ये अडकणाऱ्या घाणीमुळे हा त्रास होतो . तसेच याच्यातून येणाऱ्या वाऱ्याचा झोत जास्त असेल तरीही हा त्रास उद्भवू शकतो . त्यामुळे एसी कायम स्वच्छ राहील याची काळजी घ्यायला हवी तसेच एकदम एसीच्या खाली बसणे टाळावे . ज्यांना आधीपासून श्वसनाशी निगडीत त्रास आहेत त्यांनी विशेष काळजी घ्यायला हवी . ४ . अधिक काळ एअर कंडीशनमध्ये बसल्यामुळे मांसपेशींवर ताण येतो व त्यामुळे डोके दुखण्याचा त्रास होण्यास सुरूवात होतो . ज्यांचे वारंवार डोके दुखते त्यांनी या कारणाचा अवश्य विचार करावा . आणि थंड वातावरणात अधिक वेळ बसणे टाळावे . याशिवाय ज्यांना हे वारे सहन होत नाही त्यांनी डोक्याला रूमाल बांधावा .


धूम्रपानामुळे मानवी शरीरातील पेशींवर पडणाऱ्या खुणा ३० वर्षांपर्यंत टिकत असल्याचे नुकत्याच करण्यात आलेल्या एका संशोधनात स्पष्ट झाले आहे . तसेच धूम्रपानामुळे कर्करोगाचा धोका मोठय़ा प्रमाणात वाढतो आणि इतर रोग होण्याची शक्यताही नाकारता येत नसल्याचे संशोधकांनी स्पष्ट केले आहे . डीएनए मिथिलिकरण प्रक्रियेत नसांचे पेशींच्या कार्यपद्धतीवर नियंत्रण असते . त्यामुळे संबंधित व्यक्तीने केलेल्या धूम्रपानाचा इतिहास सहजपणे उपलब्ध होतो आणि त्यामुळेच संशोधकांसमोरील आव्हान आणखी मोठय़ा प्रमाणात वाढले आहे . हे निकाल अतिशय महत्त्वाचे असून त्यामुळे मिथिलिकरण प्रक्रियेमुळे पेशींच्या कार्यपद्धतीवर नियंत्रण राखले जात असल्याचे स्पष्ट होते . त्यामुळेच संबंधित व्यक्तीला धूम्रपानाशी संबंधित रोग होण्याचा धोका मोठय़ा प्रमाणात वाढतो , असे अमेरिकेतील नॅशनल इन्स्टिटय़ूट ऑफ हेल्थ सायन्स येथील स्टेफनी जे . लंडन यांनी स्पष्ट केले . एखाद्याने धूम्रपान करणे थांबविले तरी धूम्रपानामुळे झालेले परिणाम त्या व्यक्तीच्या डीएनए चाचणीत दिसून येत असल्याचे त्यांनी सांगितले . एखाद्या व्यक्तीने दहा वर्षे धूम्रपान करून ते थांबविले तरी त्याला कर्करोग होण्याचा धोका कायम असतो . संशोधकांनी सोळा हजार व्यक्तींच्या रक्ताचे नमुने घेऊन हे संशोधन मांडले आहे . धूम्रपान करणारे , न करणारे आणि धूम्रपान थांबविलेले अशा व्यक्तींचे गट या संशोधनासाठी करण्यात आले होते . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )